நகர் இடைத்தேர்தலில் பணப்பட்டவாடா நடைபெற்ற விவகாரத்தில் முதலமைச்சர் எடப்பாடி பழனிச்சாமியிடம் ஏன் விசாரணை நடத்தவில்லை என காங்கிரஸ் கமிட்டி மூத்த தலைவர் ஈ . வி . கே . எஸ் இளங்கோவன் கேள்வி எழுப்பியுள்ளார் . ஜெயலலிதா மறைவிற்கு பிறகு காலியாக இருந்த ஆர் . கே . நகர் தொகுதியில் கடந்த ஏப்ரல் 12 ஆம் தேதி இடைத்தேர்தல் நடைபெறுவதாக இருந்தது . அதற்கான ஏற்பாடுகள் எல்லாம் தேர்தல் ஆணையம் செய்து வந்தது . பல்வேறு கட்சி தலைவர்கள் வேட்பு மனு தாக்கல் செய்து பிரச்சாரத்தில் இறங்கினர் . மேலும் அதிமுக இரு அணிகளாக பிரிந்து ஒ . பி . எஸ் அணி , தினகரன் அணி என வாக்கு சேகரிப்பில் இறங்கியது . இதில் தினகரன் தரப்பில் ஏரளாமான பணபட்டுவாட நடைபெறுவதாக பல்வேறு குற்றசாட்டுகள் எழுந்தது . இதை உறுதி செய்யும் வகையில் தினகரன் அணியை சேர்ந்த பலர் கையும் களவுமாக தேர்தல் ஆணையத்திடம் சிக்கினர் . இதனால் தேர்தல் ஆணையம் இடைத்தேர்தலை ரத்து செய்து உத்தரவிட்டது . இதையடுத்து அதிமுக வின் பிரதான சின்னமான இரட்டை இலை சின்னத்தை திரும்ப பெற தினகரன் தேர்தல் ஆணையத்திற்கு லஞ்சம் கொடுக்க முயன்று தற்போது கைதாகி சிறையில் உள்ளார் . இந்நிலையில் , காங்கிரஸ் கமிட்டி மூத்த தலைவர் ஈ . வி . கே . எஸ் இளங்கோவன் திருச்சியில் செய்தியாளர்களை சந்தித்தார் . அப்போது ஆர் . கே . நகர் இடைத்தேர்தலில் பணப்பட்டவாடா நடைபெற்ற விவகாரத்தில் முதலமைச்சர் எடப்பாடி பழனிச்சாமியிடம் ஏன் விசாரணை நடத்தவில்லை என கேள்வி எழுப்பினார் . ஆர் . கே . நகர் இடைத்தேர்தல் பணப்பட்டுவாடா தொடர்பாக தமிழக முதல்வர் எடப்பாடி பழனிச்சாமி உள்பட 6 அமைச்சர்கள் மீது புகார் எழுந்தது . ஆனால் இதுபற்றி தேரதல் ஆணையம் எந்த விசாரணையும் நடத்தவில்லை என குற்றம்சாட்டினார் .


இந்தியாவில் ஆரம்பித்து அமெரிக்கா வரை விளம்பரங்களில் பலரது கனவுக்காதலியாக ஜொலிக்கிறார் கைலி . மாடல் , நடிகை , தொழில் அதிபர் , ரியாலிட்டி ஷோ நடுவர் என 21 வயதில் இவருடைய திறமையை பார்த்து வியப்பவர்கள் பலர் . தனது அக்கா , கிம் கர்தாசியனைப் போல் அழகையும் , பிரபலத்தையும் முதலீடாக்கி பண மழையில் நனைந்து கொண்டிருக்கிறார் கைலி . இந்த வருடம் ' ஃபோர்ப்ஸ் ' பத்திரிக்கையில் , உலக கோடீஸ்வரர்கள் பட்டியலில் இடம்பிடித்த முதல் இளம் பெண் என்ற பட்டதையும் கைலி தக்க வைத்துள்ளார் . இப்போது அவர் நிர்வகித்து வரும் ' கைலி காஸ்மெட்டிக்ஸ் ' நிறுவனத்தின் மதிப்பு 800 மில்லியன் அமெரிக்க டாலர்கள் ! இது போக இன்ஸ்டாவில் அசைவும் கோடிகளைக் குவிக்கிறது . பிரபல நிறுவனங்கள் கைலியின் கால்ஷீட் வேண்டி இரவு பகலாக காத்துக்கிடக்கின்றன . ' எங்கள் நிறுவன பிராடக்டுடன் . ஒருயொரு செல்ஃபி எடுத்து அதனை இன்ஸ்டாகிராமில் ஓரிரு வரிகள் எழுது போஸ்ட் செய்தால் எத்தனை கோடிகள் வேண்டுமானாலும் கொடுக்க தயார் என கூறுகிறார்கள் . ஆனால் , இந்த காஸ்மெட்டிக்ஸ் குயினோ தனக்கு பிடித்த , விருப்பமான நிறுவனங்களுக்கு மட்டும் பச்சைக்கொடி காட்டுகிறார் . சமீபத்தில் ஒரு ஃபிட்ன ஸ் நிறுவனம் இன்ஸ்டாவில் அவருடைய ஒரு செல்ஃபிக்காக ஏழு கோடி அள்ளித்தந்துள்ளது . இதன் மூலம் இன்ஸ்டாகிராமில் அதிக வருமானம் ஈட்டும் முதல் நபர் என்கிற பெருமையையும் தன்வசமாக்கியுள்ளார் கைலி . இன்ஸ்டாவில் கைலியை 10.6 கோடி பேர் ஃபாலோ செய்கிறார்கள் . அவரை விட அதக ஃபாலோயர்களை வைத்துள்ள பாடகி செலினா கோமசும் கால் பந்து வீரர் ரொனால்டோவும் வருமானம் ஈட்டுவதில் கைலிக்கு பின்னால்தான் இருக்கிறார்கள் . இந்த லிஸ்ட்டில் இடம்பிடித்த ஒரே ஒரு இந்திய வீரர் விராட் கோலி மட்டும்தான் . ஆனால் இவார்கள் அனைவரையும் விட இளமையானவர் 21 வயதே ஆகும் கைலி என்பது குறிப்பிடத்தக்கது .


விருதுநகர் பிரதமர் மோடி வருகையின்போது எதிர்கட்சிகள் கருப்பு கொடி காட்டுவது ஏற்புடையதல்ல என்ற அமைச்சர் கே . டி . ராஜேந்திர பாலாஜி நாங்கள் மோடிக்கு பச்சைக்கொடி காட்டுவோம் என்றார் . விருதுநகரில் அமைச்சர் கே . டி . ராஜேந்திரபாலாஜி நேற்று செய்தியாளர்களுக்கு பேட்டியளித்தார் . அதில் , " 14 வருடங்களாக ஐக்கிய முற்போக்கு கூட்டணி மந்திரி சபையில் தி . மு . க . இடம் பெற்று இருந்தது . காவிரி ஆணை சட்டருக்கான சாவியை எடுத்துக்கொள்ள இவர்களுக்கு வாய்ப்பிருந்தது . அதை விட்டுவிட்டு தற்போது நடைபயணம் மேற்கொள்வது தும்பை விட்டுவிட்டு வாலை பிடிப்பது போன்றுள்ளது . பிரதமர் வரும்போது எதிர்க்கட்சிகள் கருப்புக் கொடி காட்டுவோம் என்று கூறுவது ஏற்புடையதல்ல . நாங்கள் பச்சைக் கொடி காட்டுவோம் . காவிரி மேலாண்மை பிரச்சனையில் சட்ட ரீதியாக தேவையான அழுத்தம் கொடுத்து வருகிறோம் . காவிரி பிரச்சனை , பாலாறு பிரச்சனை , முல்லை பெரியாறு பிரச்சனை , கச்சத்தீவு பிரச்சனை ஆகியவைகளில் அ . தி . மு . க . வின் நிலைப்பாட்டில் எப்போதும் மாற்றம் இருந்தது இல்லை . காவிரி மேலாண்மை வாரியம் அமைக்காவிட்டால் மத்திய அரசு மீது மக்களுக்கு கோபமும் , அதிருப்தியும் ஏற்படுவது உண்மைதான் " என்று அவர் கூறினார் .


குக் கேப்டனாக இருந்த சமயத்தில் கடந்த 2014ம் ஆண்டு இங்கிலாந்து அணி ஆஸ்திரேலியாவுக்கு எதிரான ஆஷஸ் தொடரை 0 - 5 என இழந்தது . அந்த தொடரில் இங்கிலாந்து அணி சார்பில் ஓரளவிற்காவது ஆடி ரன்களை குவித்தவர் கெவின் பீட்டர்சன் . தென்னாப்பிரிக்காவை சேர்ந்த கெவின் பீட்டர்சன் , இங்கிலாந்து அணிக்காக ஆடி பல வெற்றிகளை பெற்றுக்கொடுத்தவர் . மிகச்சிறந்த வீரர் பீட்டர்சன் . அப்படியிருக்கையில் , ஆஸ்திரேலியாவுக்கு எதிரான ஆஷஸ் தொடரில் படுதோல்வி அடைந்த தருணத்தில் அந்த தோல்வியை காரணம் காட்டி பீட்டர்சன் அணியிலிருந்து நீக்கப்பட்டார் . பீட்டர்சன் அணியிலிருந்து நீக்கப்பட்டதற்கு அப்போதைய கேப்டன் குக் தான் காரணம் என பேசப்பட்டது . ஒருவேளை குக் காரணமில்லை என்றாலும் பீட்டர்சனுக்கு ஆதரவாகவோ அல்லது பீட்டர்சனை மீண்டும் அணியில் சேர்க்கும் முயற்சியையோ குக் மேற்கொண்டிருக்க வேண்டும் என்பது ரசிகர்களின் கருத்து . குக் , சர்வதேச கிரிக்கெட்டிலிருந்து ஓய்வு பெறும் நிலையில் , பீட்டர்சனின் நீக்கத்திற்கு வருத்தம் தெரிவித்ததோடு அதுதொடர்பாக விளக்கமும் அளித்தார் . பீட்டர்சனை ஓராண்டிற்கு அணியிலிருந்து ஒதுக்கிவைத்துவிட்டு மீண்டும் சேர்க்கலாம் என தான் கூறியதாகவும் ஆனால் அணி நிர்வாகம் கடினமான முடிவை எடுத்ததாகவும் குக் விளக்கினார் . மேலும் களத்திலும் களத்திற்கு வெளியேயும் சிறந்த நண்பர்களான தாங்கள் இருவரும் 4 ஆண்டுகளாக பேசிக்கொள்ளவில்லை எனவும் இந்த விவகாரத்தில் காலம்தான் மருந்து எனவும் மனம்வருந்தி பேசியிருந்தார் . இந்நிலையில் , இந்தியாவிற்கு எதிராக தனது கடைசி இன்னிங்ஸை ஆடிய குக் , சதமடித்து அசத்தினார் . அறிமுக போட்டியில் சதமடித்த குக் , கடைசி போட்டியிலும் சதமடித்து அனைவரின் கவனத்தையும் ஈர்த்தார் . இதையடுத்து நான்கு ஆண்டுகளாக குக்குடன் பேசாமல் மனவருத்தத்தில் இருந்த பீட்டர்சன் , குக்கின் சதம் குறித்து டுவீட் செய்துள்ளார் . இதன்மூலம் அவர்களுக்கு இடையேயான பனிப்போர் முடிந்துவிட்டதாகவே இதை பார்க்க முடிகிறது . பிரிந்த நண்பர்கள் மீண்டும் ஒன்று சேர்ந்துவிடுவர் என்றே கூறலாம் . விரைவில் இருவரையும் இணைத்தே பார்க்கக்கூடிய சூழல் உருவாகும் .


ஐ . பி . எல் . கிரிக்கெட்டில் ஏழு அணிகளுக்காக விளையாடியதை எல்லாம் சாதனையாக ஏற்று கொள்ள மாட்டேன் என்று ஆரோன் பிஞ்ச் தெரிவித்துள்ளார் . ஆஸ்திரேலிய கிரிக்கெட் அணியின் அதிரடி ஆட்டக்காரர் ஆரோன் பிஞ்ச் ( 31 ) இந்த ஐ . பி . எல் . கிரிக்கெட்டில் கிங்ஸ் லெவன் பஞ்சாப் அணிக்காக விளையாடி வருகிறார் . இது அவர் விளையாடும் 7 - வது ஐ . பி . எல் . அணியாகும் . இதன் மூலம் ஐ . பி . எல் . - ல் 7 அணிகளுக்காக கால்பதித்த முதல் வீரர் என்ற சிறப்பை பிஞ்ச் பெற்றுள்ளார் . இதற்கு முன்பு ராஜஸ்தான் ராயல்ஸ் , டெல்லி டேர்டெவில்ஸ் , புனே வாரியர்ஸ் , ஐதராபாத் சன்ரைசர்ஸ் , மும்பை இந்தியன்ஸ் , குஜராத் லயன்ஸ் ஆகிய அணிகளுக்காகவும் விளையாடி இருக்கிறார் என்பது குறிப்பிடத்தக்கது . இதுகுறித்து ஆரோன் பிஞ்ச் , " உண்மையை சொல்ல வேண்டும் என்றால் இந்த சாதனை எனக்கு கொஞ்சம் தர்மசங்கடமாகவே இருக்கிறது . இதில் ராஜஸ்தான் ராயல்ஸ் அணிக்காக நான் மாற்று வீரராக சேர்க்கப்பட்டேன் . அந்த தொடரில் ஒரு ஆட்டத்தில் மட்டுமே விளையாடினேன் . இதேபோன்று தான் 2013 - ஆம் ஆண்டு புனே வாரியர்ஸ் அணிக்காக மாற்று வீரராக இடம் பிடித்து கேப்டனாகவும் செயல்பட்டேன் . எனவே , இந்த இரண்டையும் எண்ணிக்கையில் சேர்க்காமல் விட்டு விடுங்களேன் . அதனால் 7 அணிகளில் விளையாடியிருக்கிறேன் என்பதை என்னால் ஏற்றுக்கொள்ள முடியாது " என்று அவர் கூறினார் .


சசி அணியின் காதுக்குள் ஈயத்தை கொதிக்க கொதிக்க காய்ச்சி ஊற்றுவதைப் போலே பேசிப்பழகிவிட்டார் ஜெயக்குமார் . இதனால் இந்த நாள் வரையில் அவருக்கு எந்த சறுக்கலும் நேர்ந்துவிடவில்லை . ஆனால் பன்னீர் ‘தர்மயுத்தம் சீசன் 1’ நடத்தியபோது அவரையும் , அவரது அணியையும் மிக கடுமையாக விமர்சித்ததற்காக ஜெயக்குமார் வகையாய் பழிவாங்கப்பட்டு இருக்கிறார் . அதுதான் ஆர் . கே . நகரில் அவரது பரம வைரி மதுசூதனனுக்கு கிடைத்திருக்கும் சீட் ! ராதாகிருஷ்ணன் நகர் தொகுதியில் மதுசூதனன் தங்கள் கட்சியின் வேட்பாளராக அறிவிக்கப்பட்டதை ஜெயக்குமார் எதிர்பார்க்கவுமில்லை , அவரால் அதை ஜீரணித்துக் கொள்ளவும் முடியவில்லை . இந்த நிமிடம் வரை கடப்பாறையை முழுங்கியது போல்தான் இந்த செய்தி அவரை அசெளகரியப்படுத்திக் கொண்டே இருக்கிறது என்கிறார்கள் அவரை அறிந்தவர்கள் . ஜெயக்குமாரின் இந்த வருத்தத்தை பார்த்து , ‘கவலைய வுடுங்க தலீவரே ! அந்தாளு தாராளமா போட்டி போடட்டும் . ஆனா நாம வெச்சு செஞ்சிடுவோம் . அவரு தோத்துப் போன சேதி உங்க காதுல வுழும் . ’ என்று கொடுக்காத காசுக்கு ஓவராய் கூவினராம் அவரது ஆதரவாளர்கள் . இதில் சட்டென டென்ஷனான ஜெயக்குமார் , ‘வாய மூடுங்கடா ! நம்ம கட்சி வேட்பாளர் தோத்தா , நம்ம ஆட்சியே தோற்ற மாதிரி . இப்ப இருக்குற நெருக்கடியில இந்த மாதிரி எதுவும் நடந்துட கூடாது . இந்த விவகாரத்த எப்படி டீல் பண்ணணுமுன்னு எனக்கு தெரியும் . ’ என்று அவர்களின் வாயை அடைத்துவிட்டாராம் . இந்நிலையில் , மதுசூதனன் வேட்பு மனு தாக்கல் செய்து முடித்து முதல்வர் எடப்பாடி பழனிச்சாமி சேலம் செல்வதற்காக பிளைட் பிடிக்கும் முன் , ஜெயக்குமாரிடமிருந்து அவருக்கு ஒரேயொரு வேண்டுகோள் மிக மிக உறுதியாக வைக்கப்பட்டுள்ளதாம் . அது ‘உங்க ஆசைப்படி மதுசூதனன் ஜெயிக்கட்டும் . ஆனா எந்த காலத்துலேயும் அவரை மினிஸ்டராக ஆக்கிடக்கூடாது . ’ என்பதுதான் . இதற்கு முதல்வர் மெளனமாக இருந்துவிட்டாராம் . ஜெயக்குமார் கேட்ட இந்த வாக்குறுதி , மதுசூதனனின் கவனத்துக்குப் போக அடுத்த நொடியே அவர் இதை பன்னீரின் காதுகளுக்குப் போக ! அவரோ சிரித்தபடி ‘இருக்கட்டும்ணே . அமைச்சர் பதவி கொடுக்கமாட்டாங்களோ , அப்ப நம்ம வாரியத்தலைவர் போட்டுக்கலாம் . ’ என்று சிரிக்க , மதுசூதனனுக்கு ரெண்டு லட்டு கிடைத்த சந்தோஷமாம் . ஆக மொத்தத்தில் ஆர் . கே . நகர் இடைத்தேர்தலை ஒட்டியோ அதற்கு பிறகோ ஜெயக்குமார் தரப்பால் அ . தி . மு . க . வுக்குள் ஒரு பெரிய பிரளயம் கிளம்பலாம் என்கிறார்கள் விபரம் புரிந்தவர்கள் .


பீட்டாவுக்கு நன்றி சொல்கிறார்கள் ஜூலியின் ரசிகர்கள் ! காரணம் ‘ஜல்லிக்கட்டுக்கு தடை’ என்று பீட்டா ஃபிலிம் காட்டியபோதுதானே தமிழகத்தில் ’மோதி பாரு ! நான் தாறுமாறு ! ’ என்று கொம்பு முளைக்காத காளைகளாக இளைஞர் எழுச்சி எழுந்தது . மெரீனா கரையில் கடலே மிரண்டு உள்வாங்குமளவுக்கு நடந்த இந்த போராட்டத்தை மீடியாவின் கண்கள் வளைத்து வளைத்து பல இளம் போராளி பட்டாளத்தை விழுங்கின . பாஸிங் கிளவுட்ஸ் ! போல் பல முகங்கள் கடந்து சென்றன . ஆனால் அவர்கள் அத்தனை பேரிலும் ‘தனி ஒருத்தி’யாய் நின்று தடம் பதித்த ஒரே கிளி ! அது ஜூலிதான் . அடுத்த வீதி கவுன்சிலரை கூட அவனவன் பகைத்துக் கொள்ள பயந்து நடுங்கும் வேளையில் , அப்போது தமிழக முதல்வராக இருந்த ஓ . பன்னீர்செல்வத்தை பொளந்து கட்டிய ஜூலியின் தாறுமாறு தெனாவெட்டை அ . தி . மு . க . வினரே ரசித்ததுதான் ஹிட்டு . ஜூலியை பன்னீர் எங்கேயாவது சந்தித்தால் கூட ‘என்னம்மா ! இப்படி பண்ணிட்டியேம்மா ? ’ என்று விசனப்படுமளவுக்கு மேடத்தின் பாய்ச்சல் பாய்ந்தடித்தது . ஜல்லிக்கட்டு போராட்டம் வெற்றியோடு முடிந்தபோது இணையத்தில் வாழ்த்து மழை வாங்கிக் கட்டியதில் ராகவா லாரன்ஸுக்கு இணையாக நின்றார் ஜூலி . அதேநேரத்தில் இணைய வெளியிலும் , யதார்த்த பாதைகளிலும் பலரது பொறாமைக்கும் ஆளானார் ஜூலி . இவரை வறுத்தெடுத்து விமர்சனம் செய்வதே சிலருக்கு ஆல்டைம் பொழுதுபோக்காக இருந்தது தனி கதை . ஜல்லிக்கட்டோடு ஜூலி எரா ! முடிந்தது என்று பலர் நினைத்தபோது ‘ஐ ஆம் பேக்’ என்று கிக் ஆக வந்து நின்றார் ‘பிக் பாஸ்’ நிகழ்ச்சியில் . சினிமா துறையில் பல ஆண்டுகளாக தடம் பதித்த ’சிநேகன் , காயத்ரி , நமீதா’ ஆளுமைகளுக்கு நடுவில் ஜூலியையும் விஜய் டி . வி . கொண்டு சென்று நிறுத்தியதற்கு , குறுகிய காலத்தில் அவர் அடித்த சிக்ஸர்களே காரணமேன்பதை தமிழகம் உணர்ந்தது . பிக் பாஸிலும் ஜூலி ‘வந்தாள் ! சென்றாள்’ என்றில்லாமல் அழுந்த தடம் பதித்தார் . நட்பு , காதல் , கோபம் , வெறுப்பு , அழுகை , சூது . . . என்று ஒவ்வொரு மனிதனுக்குமான யதார்த்த உணர்வுகளை சூழலுக்கு ஏற்ப ஜுலி வெளிப்படுத்தி அந்த நிகழ்ச்சியின் எய்மை மிக துல்லியமாக அடைந்து காட்டி அப்ளாஸ் அள்ளினார் . உலக நாயகன் கமல்ஹாசனின் புதுப்படத்தை முதல் நாள் முதல் ஷோ பார்ப்பதையே பெரிய சாதனையாக நினைக்கும் லட்சக்கணக்கான ரசிகர்கள் கொண்ட தமிழ்நாடு இது . அப்பேர்ப்பட்ட கமல்தான் பிக் பாஸ் நிகழ்ச்சியின் ’பிக் பாஸ்’ என்பதால் , அவரிடம் ஜஸ்ட் லைக் தட் ஆக ஜூலி மூவ் செய்ததை பார்த்து தெறித்தது தமிழ்நாடு . பிக் பாஸ் வீட்டினுள் இருந்த மற்றவர்கள் திரையுலகை சேர்ந்தவர்கள் . அவர்களிடம் கமல்ஹாசன் இயல்பாகவும் , உரிமையெடுத்தும் மூவ் செய்ததில் வியப்பில்லை . ஆனால் சினிமாவுக்கு தொடர்பில்லாத ஜூலியிடம் கமல் வாதங்கள் செய்ததும் , ஜூலி அதற்கு கம்பீரமாக எதிர்வாதம் வைத்ததும் அட்ரா சக்கை தருணங்கள் ! இப்படி கலக்கிய ஜூலியின் சீசன் 2 ரவுண்டானது ‘பிக் பாஸ்’ நிகழ்ச்சியுடன் முடிந்துவிடும் என்று பலர் நினைத்தார்கள் . ஆனால் ‘நானா போனாலும் தானா என்னை இழுக்குது பரபரப்பு’ என்றபடி டி . வி . ஷோவை தொகுத்து வழங்குவது , விளம்பரங்களில் நாயகியாக , விமல் படத்தில் சிறப்பு தோற்றம் என்று போய்க் கொண்டிருந்த ஜூலியின் கெத்து கிராஃப் ‘உத்தமி’ படத்தில் ஹீரோயினாக கமிட் ஆனதன் மூலம் செம்மத்தியான உச்சம் தொட்டிருக்கிறது . இந்த சந்தோஷத்தில் லயித்துக் கிடக்கும் ஜூலியை ‘யாஹ் ! ஐ மேட் இட்’ என்று சக்ஸஸ் விரல் காட்ட வைத்திருக்கிறது ‘The Most Trending Face Of The Year ' என்று தேசி விருதுகள் கொடுத்துள்ள ‘அவார்டு’ . கடந்த ஆண்டில் சமூக வலைதளங்கள் உள்ளிட்டவற்றில் அதிகமாக டிரெண்டான முகமானது ஜூலியுடையதுதான் என்று பாராட்டியை இந்த விருது அளிக்கப்பட்டுள்ளது . தன் முகத்தை போட்டு விமர்சனம் செய்தவர்களை அன்று கண்டித்ததில்லை ஜூலி , ஆனால் தொடர்ந்து தன்னை லைம் லைட்டில் வைத்து இருந்ததற்காக இன்று அவர்களுக்கு விருதோடு சேர்த்து நன்றி சொல்கிறார் அவர் . ஜூலியிடம் , ‘எப்டி ஃபீல் பண்றீங்க இந்த உச்சத்தை ? ’ என்று கேட்டால் “நானா நகர்ந்தாலும் கூட இது தானா வந்து சேரும் பரபரப்பு பாஸ் . சாமான்யனும் சாதிக்க முடியும் ! அப்படிங்கிறதுக்கு லிவ்விங் உதாரணமா இருக்குறதுல ஹேப்பியே ! ’ என்றபடி மலேஷியா மற்றும் சிங்கப்பூரில் நடக்க இருக்கும் இசை நிகழ்ச்சியில் பிக்பாஸ் டீமின் முக்கிய முகங்களான சிநேகன் மற்றும் ஓவியாவுடன் கலந்து கொள்ள கிளம்புகிறார் இந்த மோஸ்ட் டிரெண்டிங் முகம் ஜூலி ! நீ அல்லு தெறிக்க விடு பேபி !


ஜல்லிக்கட்டுக்கு போட்டி நடத்த அவசரச்சட்டம் தேவை என நீங்கள் கடந்த ஒருவாரமாக அமைதி வழியில் போராடிய உங்கள் உழைப்புக்கும் , நற்பெயருக்கும் களங்கம் விளைவிக்கும் வகையில் சமூக விரோதிகள் சிலர் புகுந்துவிட்டார்கள் . ஆதலால் , இந்த அறவழிப்போராட்டத்தை முடித்துக்கொள்ள வேண்டும் என மாணவர்களுக்கும் , இளைஞர்களுக்கும் ரஜினிகாந்த் வேண்டுகோள் விடுத்துள்ளார் . ஜல்லிக்கட்டுப் போட்டிக்கு நிரந்தரச் சட்டம் இயற்றும் வரை மெரினா கடற்கரையை விட்டு கலைந்து செல்ல மாட்டோம் என ஜல்லிக்கட்டு ஆதரவாளர்களும் , இளைஞர்களும் , மாணவர்களும் தொடர்ந்து மறுத்து வருகின்றனர் . இதனால் , அவர்களை போலீசார் வலுக்கட்டாயமாக வெளியேற்றி வருகின்றனர் . இதனால் , இரு தரப்பினருக்கும் இடையே நகரின் பல இடங்களில் மோதல் ஏற்பட்ட பதற்றமான சூழல் நிலவி வருகிறது . இந்நிலையில் நடிகர் ரஜினிகாந்த் மாணவர்களுக்கும் , இளைஞர்களுக்கும் வேண்டுகோள் விடுத்து அறிக்கை வெளியிட்டுள்ளார் . அதில் அவர் கூறியிருப்பதாவது - ஜல்லிக்கட்டுப் போட்டிக்கு விதிக்கப்பட்டு இருந்த தடையை நீக்கக் கோரி மாணவ , மாணவியர் , இளைஞர்கள் , பெண்கள் , அனைத்து தமிழக மக்கள் அனைவரும் வரலாறு கண்டிறாத போராட்டம் நடத்தினார் . அமைதியாக , ஒழுக்கத்துடன் , அறவழியில் நீங்கள் நடத்திய போராட்டம் உலகில் உள்ள அனைவரின் கவனத்தையும் ஈர்த்து பாராட்டைப் பெற்றது . இந்திய சரித்திரத்தில் தங்க எழுத்துக்களால் பொறிக்கப்பட வேண்டியது . ஆனால் , மெரினா கடற்கரை , நகரின் பல இடங்களில் நடந்த சம்பவங்களைப் பார்க்கும் போது நான் மன வேதனை அடைந்தேன் . மத்திய , மாநில அரசு , நீதி அரசர்கள் , வழக்கறிஞர்கள் ஆகியோரிடம் இருந்து ஜல்லிக்கட்டு சட்டம் குறித்து உறுதி கிடைத்துள்ளது . அவர்களுக்கு மதிப்பு அளித்து , நம்பிக்கை வைத்து அவர்கள் கூறிய நாட்கள் வரை அமைதி காப்பது மாணவர்களுக்கும் , இளைஞர்களுக்கும் கண்ணியமான செயலாகும் . உங்களின் இந்த உழைப்புக்கும் , முயற்சிக்கும் , நீங்கள் ஈட்டிய நற்பெயருக்கும் களங்கம் விளைவிக்கும் வகையில் சில சமூக விரோதி சக்திகள் உங்கள் போராட்டத்துக்குள் புகுந்துள்ளனர் . உங்களின் போர்வையில் சமூகவிரோதிகள் செய்யும் செயல் , உங்களுக்கு இதுநாள் வரை பாதுகாப்பாக இருந்த போலீசாருக்கு களங்கம் விளைவிக்கும் இருக்கிறது . அதற்கு இடம் கொடுக்காமல் அமைதியாக , இந்த அறவழிப் போராட்டத்தை முடித்துக் கொள்ள வேண்டும் என கேட்டுக்கொள்கிறேன் இவ்வாறு அதில் தெரிவிக்கப்பட்டுள்ளது .


நாராயணசாமிக்கு புது சிக்கல் எழுந்துள்ளது . நெல்லித்தோப்பில் நாராயணாசாமி போட்டியிடபோட்டியிட தடை கோரி உச்சநீதிமன்றத்தில் வழக்கு . கடந்த 2016 ஆம் ஆண்டு தமிழக சட்டமன்ற தேர்தலுடன் பாண்டிச்சேரி சட்டமன்ற தேர்தலும் நடந்தது . இந்த தேர்தலில் பரம சிவத்தை முதல்வர் வேட்பாளராக தேர்தலை சந்தித்தனர் . ஆனால் காங்கிரஸ் வெற்றி பெற்று கூட்டணி கட்சி துணையுடன் ஆட்சி அமைக்கும் என்ற நிலை வந்தவுடன் நாராயணசாமி தனது செல்வாக்கால் முதல்வர் ஆனார் . சட்டமன்ற தேர்தலில் போட்டியிடாததால் அவர் 6 மாதத்துக்குள் எம் . எல் . ஏ ஆகவேண்டிய நிலையில் முதல்வராக பதவி ஏற்றார் . இந்நிலையில் அவர் போட்டியிட வசதியாக நெல்லித்தோப்பு தொகுதி எம் . எல் . ஏ தனது பதவியை ராஜினாமா செய்தார் . அவர் ஆதாயத்துடன் ராஜினாமா செய்வதாகவும் பெரும் தொகை கைமாறியதாகவும் அப்போது விமர்சனம் எழுந்தது . ஜான்குமார் வீட்டில் வருமான வரித்துறை ரெய்டும் நடந்து பணம் கைப்பற்றப்பட்டது . இந்நிலையில் நெல்லித்தோப்பு இடைதேர்தல் தேதி அறிவிக்கப்பட்டு முதல்மைச்சர் நாராயண சாமி அங்கு போட்டியிட வேட்பு மனுதாக்கலும் செய்தார் . இந்நிலையில் நெல்லித்தோப்பு தொகுதியில் புதுச்சேரி முதல்வர் நாராயணாசாமி போட்டியிட தடைவிதிக்க கோரி உச்சநீதிமன்றத்தில் வழக்கு தொடரப்பட்டுள்ளது . புதுச்சேரியை சேர்ந்த வழக்கறிஞர் சுப்பிரமணியன் என்பவர் வழக்கு தொடர்ந்துள்ளார் . காங்கிரஸ் தலைமை உத்தரவிட்டதால் எம்எல்ஏ ஜான் பதவி விலகியதாக மனுவில் குறிப்பிடப்பட்டுள்ளது . மேலும் பதவி விலக பல கோடி பணம் கைமாறியதாக குற்றம் சாட்டப்பட்டுள்ளது . ஜான்குமார் இதில் ஆதாயம் அடைந்திருக்கிறார் , மேலும் இது ஜான்குமாருக்கு வாக்களித்த மக்களின் நம்பகத்தனமைக்கு எதிரானது என குறிப்பிட்டுள்ளார் . இந்த வழக்கு மூலம் நாராயண சாமிக்கு புது சிக்கல் ஏற்பட்டுள்ளது .


கேரள நடிகை கடத்தப்பட்டு பாலியல் பலாத்காரம் செய்யப்பட்ட வழக்கில் 1,662 பக்க இறுதி குற்றப்பத்திரிகையை சிறப்பு புலனாய்வு பிரிவினர் அங்கமாலி நீதிமன்றத்தில் இன்று தாக்கல் செய்தனர் . இந்த குற்றப்பத்திரிகையில் முதல் குற்றவாளியாகச் சேர்க்கப்பட்டுள்ள பல்சர் சுனியுடன் , 8 - வது குற்றவாளியாகச் சேர்க்கப்பட்டுள்ள நடிகர் திலீப்புக்கும் இடையே நடிகையை கடத்துவதற்கான சதித்திட்டம் தீட்டியது , பலாத்காரம் செய்ய கூறியது ஆகியவற்றில் தொடர்பு இருப்பது தெரியவந்துள்ளது . இதில் முதல் சாட்சியாக கடத்தப்பட்ட நடிகையும் , திலீப்பின் முதல் மனைவி மஞ்சு வாரியார் 11வது சாட்சியாகவும் , திலிப்பின் 2 - வதுமனைவி காவ்யா மாதவன் 34 - வது சாட்சியாகவும் சேர்க்கப்பட்டுள்ளனர் . மேலும் , மலையாள திரைப்பட நடிகர் , நடிகைகள் 50 - க்கும் மேற்பட்டோர் சாட்சியங்களாக சேர்க்கப்பட்டுள்ளனர் . கடத்தல் கடந்த பிப்ரவரி மாதம் 17ந்தேதி , மலையாள நடிகை படப்படிப்பு முடிந்து கொச்சிக்கு காரில் திரும்பிக் கொண்டிருந்த போது மர்மநபர்களால் கடத்தப்பட்டு , பாலியல் பலாத்காரம் செய்யப்பட்டார் . நடிகை அளித்த புகாரின் அடிப்படையில் வழக்குப்பதிவு செய்து விசாரணை நடத்திய போலீசார் , பல்சர் சுனி உள்ளிட்ட 6 பேரை பிப்ரவரி 23ந்தேதி கைது செய்தனர் . கைது பல்சர் சுனி அளித்த வாக்குமூலத்தின் அடிப்படையில் நடிகர் திலீப் ஜூலை 10ந்தேதி கைது செய்யப்பட்டு 85 நாட்கள் ஆலுவா சிறையில் அடைக்கப்பட்டார் . ஜாமீன் கோரி 4 முறை தாக்கல் செய்த ஜாமீன்மனு நிராகரிக்கப்பட்டது . இந்த வழக்கில் முக்கிய துருப்புச் சீட்டாக இருக்கும் மெமரி கார்டு , கேமிரா ஆகியவை கிடைக்காததால் ஜாமீன்வழங்க போலீசார் கடும் எதிர்ப்புத் தெரிவித்தனர் . ஜாமீன் 5 - வது முறையாக ஜாமீன் தாக்கல் செய்தபோது , பல நிபந்தனைகளுடன் திலீப்புக்கு உயர்நீதிமன்றம் ஜாமீன் வழங்கியது . இந்நிலையில் , இந்த வழக்கை விசாரணை செய்து வரும் சிறப்பு புலனாய்பு பிரிவினர் ஏற்கனவே முதல் குற்றப்பத்திரிகையை தாக்கல் செய்துவிட்டனர் . அதில் பல்சர் சுனி உள்ளிட்ட 7 பேர் முக்கியக் குற்றவாளியாகச் சேர்க்கப்பட்டு இருந்தனர் . 2 - வது கட்ட குற்றப்பத்திரிகையை நேற்று தாக்கல் செய்தனர் . 1 , 662 பக்கங்கள் இந்நிலையில் , ஒட்டுமொத்தமாக 1,662 பக்கங்கள் கொண்ட முழுமையான குற்றப்பத்திரிகையை அங்கமாலி முதன்மை ஜூடிசியல் நீதிமன்றத்தில் சிறப்பு புலனாய்வு பிரிவினர் இன்று தாக்கல் செய்தனர் . இதில் 355 சாட்சியங்கள் , 2 அப்ரூவர் சாட்சியங்கள் சேர்க்கப்பட்டுள்ளன . என்ன காரணம் இந்த குற்றப்பத்திரிகையில் , நடிகை பாவனா கடத்தப்பட்டு பாலியல் பலாத்காரம் செய்யப்பட்ட முக்கியமான காரணத்தை போலீசர் குறிப்பிட்டுள்ளனர் . நடிகர் திலிப்புக்கும் , நடிகை காவ்யா மாதவனுக்கும் இடையே நெருக்கமான உறவு இருந்துள்ளது . இதற்கான ஆதாரங்களை நடிகை , தனது தோழியும் , திலிப்பின் முதல் மனைவி மஞ்சுவாரியாரிடம் அளித்துள்ளார் . இதனால் , நடிகர் திலிப்புக்கும் , மஞ்சுவாரியாருக்கும் இடையே ஏற்பட்ட சண்டையில் குடும்பத்தில் பெரிய பிளவு ஏற்பட்டு , விவாகரத்துப் பெற்றனர் . குழந்தைகளையும் , திலீப் பிரிய நேர்ந்தது . இதற்கு பழி வாங்கும் நோக்கில் நடிகை திருமணத்துக்கு முன் கூட்டு பலாத்காரம் மூலம் அவதூறு உண்டாக்க நடிகர் திலீப் திட்டம் தீட்டியுள்ளார் . இந்த திட்டத்தை நிறைவேற்ற பல்சர் சுனியுடன் , நடிகர் திலீப் கூட்டு சேர்ந்து சதித்திட்டம் தீட்டியுள்ளார் . நடிகை மீது பல ஆண்டுகள் காழ்ப்புணர்ச்சியின் காரணமாக இந்த செயலை திலீப் செய்துள்ளார் . மேலும் , நடிகை குறித்து சக நடிகர் , நடிகைகளிடமும் நடிகர் தீலிப் பல முறை வெறுப்புணர்ச்சியுடன் பேசியுள்ளார் , இதற்கான ஆதாரங்களும் கிடைத்துள்ளன . நடிகை மீதான அடிப்படை காழ்ப்புணர்ச்சியே அவரை பாலியல் ரீதியாக தாக்குதல் நடத்தும் அளவுக்கு திலீப்பை தூண்டியது என போலீசார் தரப்பில் தெரிவிக்கப்பட்டுள்ளது . வாக்குமூலங்கள் மேலும் , நடிகை அவரின் உறவினர்கள் பலரும் , திரைஉலகத்தினர் சிலரும் திலீப்புக்கு எதிராக வலுவான வாக்குமூலங்கள் அளித்துள்ளனர் . அவை அனைத்துமே நடிகர் திலீப்பின் சதத்திட்டத்துக்கு வலுவூட்டவதாக அமைந்துள்ளன . மேலும் , நடிகையை பாலியல் ரீதியாக பழிவாங்கி அவரின் திரையுலக மரியாதையை , நாசமாக்கவும் திலீப் திட்டமிட்டு இருந்தது தெரியவந்துள்ளது . காக்கநாட்டில் நடிகை காவ்யா மாதவன் நடத்தி வரும் லக்ஸயா ஜவுளிக்கடைக்கு பல்சர் சுனியும் , 2 - வது குற்றவாளி விகீஸ் ஆகிய இருவரும் வந்துள்ளனர் என்பதை அந்த கடையின் முன்னாள் ஊழியர் சாகர் வின்சென்ட் தெரிவித்துள்ளார் என போலீசார் தெரிவிக்கின்றனர் . குற்றவாளிகள் இந்த வழக்கில் முதல் குற்றவாளியாக பல்சர் சுனி உள்ளார் . அதைத் தொடர்ந்து மார்டின் , மணிகண்டன் , சலீம் , பிரதீப் சார்லி தாமஸ் , வழக்கறிஞர் ராஜு ஜோசப் , பிரதீஸ் சாக்கோ , சுனியுடன் சிறையில் இருந்த கைதிகள் விஷ்னு , மஸ்திரி சுனில் ஆகியோர் குற்றவாளிகளாகச் சேர்க்கப்பட்டுள்ளனர் . விபின் லால் , போலீஸ் கான்ஸ்டபிள் பி . கே . அனீஸ் ஆகியோர் அப்ரூவர்களாக மாறினர் . வழக்குப்பதிவு நடிகர் திலிப்புக்கு எதிராக ஐ . பி . சி பிரிவு 120 குற்றச்சதி , பிரிவு 109 ஆள் கடத்தலுக்கு உடந்தை , பிரிவு 366 ஆள் கடத்தல் , பிரிவு 354,354 ( பி ) பெண்ணுக்கு எதிராக கிரிமினல் தாக்குதல் , பிரிவு 375 ( டி ) கூட்டு பலாத்காரம் , பிரிவு 201 ஆதாரங்களை அழித்தல் , பிரிவு 21 , பிரிவு34 , தகவல் தொழில்நுட்பச் சட்டம் ஆகியவை தொடரப்பட்டுள்ளது .


கஜா புயல் நிவாரணப் பணிகள் துவங்கிய முதல் நாளிலிருந்தே இந்தச் செய்தி அரசல்புரசலாக நடமாடிக்கொண்டுதான் இருக்கிறது . . . ச்சீய் அப்பிடியெல்லாம் இருக்காதுங்க . அவனுங்களே உசுரைக் கையில புடிச்சுட்டு உட்கார்ந்திருக்கானுங்க . இப்பப்போய் ஜாதி பாப்பானுகளா என்று சப்பைக்கட்டு பதில்களும் வந்துகொண்டிருந்தன . அது இன்னைக்குல்லாம் யார்ங்க ஜாதி பாக்குறா ? மாதிரியான பட்டப்பகல் சீட்டிங்தான் என்று தெரியவந்திருக்கிறது . இன்றைய தினம் முகநூல் பக்கங்களில் வெளியாகியிருக்கும் சில பதிவுகளும் ஒன்றிரண்டு படங்களும் அந்த கொடிய செய்தியை ஊர்ஜிதப்படுத்துகின்றன . நிவாரண உதவிகள் நடக்கும் இடங்களில் தாழ்த்தப்பட்டோர் என்று அவர்கள் நினைக்கிற ஜனங்களுக்கு தனி முகாம் அமைத்து உணவுகளும் மற்ற உதவிகளும் தனியாய் வழங்கப்படுவதாகவும் , இது கஜா புயல் பாதிக்கப்பட்ட பல இடங்களிலும் கடைப்பிடிக்கப்படுவதாகவும் நம்பத்தகுந்த வட்டாரங்கள் தெரிவிக்கின்றன . இயற்கையின் சீற்றத்துக்கு முன்னே மனிதன் சிறு துரும்பு கூட இல்லை என உணரும் ஒரு தருணத்தில் கூட ஜாதி பார்க்கிற , தாழ்த்தப்பட்டவனே உனக்கு தனி முகாம் என்று தள்ளி வைக்கிற ஒரு கூட்டம் இருப்பது உண்மையெனின் அந்தக் கூட்டத்துக்காக மட்டும் கஜா புயலே நீ இன்னும் கொஞ்சம் கடுமையாக வீசு .


5வது சீசன் ஹீரோ இந்தியன் சூப்பர் லீக் 3 ஆவது போட்டியில் நார்த் ஈஸ்ட் யுனைட்டெட் அணியும் , எஃப்சி கோவா அணியும் மோதின . கௌஹாத்தி இந்திரா காந்தி அதெலடிக் ஸ்டேடியத்தில் சரியாக நேற்று மாலை 7.30 மணிக்கு ஆட்டம் தொடங்கியது . டாஸ் வென்ற கோவா அணி தங்களது சைடைத் தேர்தெடுத்தது . ஆட்டம் தொடங்கிய உடனேயே சூடு பிடித்தது . இதையடுத்து நார்த் ஈஸ்ட் அணிக்கு கார்னர் கிக் வாய்ப்பு கிடைத்தது . இதை சரியாக பயன்படுத்திக் கொண்ட நார்த் ஈஸ்ட் அணி , ஆட்டத்தின் 8 ஆவது நிமிடத்தில் கோல் போட்டு அசத்தியது . அந்த அணியின் ஃபெடாரிக்கோ காலிகோ பந்தை லாவகமாக அடித்து கோல் போட்டார் . இதையடுத்து கோல் கணக்கை சமன் செய்ய கடுமையாக போராடிய கோவா அணியின் வீரர் ஃபெரோன் கோரோமினாஸ் 14 ஆவது நிமிடத்தில் அற்புதமாக ஒரு கோல் போட்டார் . இதையடுத்து இரு அணிகளும் 1 – 1 என்ற கணக்கில் சமநிலையில் இருந்தன . தொடர்ந்து 39 ஆவது நிமிடத்தில் கோவா அணியின் வீரர் ஃபெரோன் கோரோமினாஸ் மீண்டும் ஒரு ஒரு கோல் அடித்து ரசிகர்களை மகிழ்ச்சியில் ஆழ்த்தினார் . இதையடுத்து முதல் பாதி ஆட்டத்தில் 2 - 1 என்ற கோல் கணக்கில் கோவா அணி முன்னிலை பெற்றிருந்தது . இரண்டாவது பாதி ஆட்டம் தொடங்கியதும் இரு அணி வீர்களும் விறுவிறுப்பில்லாமல் விளையாடினர் . ஆனால் ஆட்டத்தின் 53 ஆவது நிமிடத்தில் நார்த் ஈஸ்ட் அணியின் பர்த்லோமி ஒபிச்சே அழகான கோல் ஒன்றை அடித்து ஆட்டத்தை சமன் செய்தார் . 56 ஆவது நிமிடத்தில் நார்த ஈஸ்ட் அணியின் கீகன் பெரேராவுக்கு மஞ்சள் அட்டை வழங்கப்பட்டது . தொடர்ந்து 61 ஆவது நிமிடத்தில் அவர் வெளியேற்றப்பட்டு , ராபர்ட் களத்தில் இறங்கினார் . இரு அணிகளிலும் மாற்று வீரர்கள் களமிறக்கப்பட்டனர் , ஆனாலும் எந்த அணியுமே கோல் போம முடியவில்லை . இதையடுத்து நார்த் ஈஸ்ட் யுனைட்டெட் அணி மற்றும் எஃப்சி கோவா அணிக்கு இடையே நடைபெற்ற விறுவிறுப்பான ஆட்டம் டிராவில் முடிந்தது .


ஏடிபி ஃபைனல்ஸ் டென்னிஸ் போட்டியில் பத்து ஆண்டுகளுக்கு பிறகு அரையிறுதிக்கு முன்னேறிய முதல் அமெரிக்கர் என்று பெருமையை ஜேக் சாக் பெற்றுள்ளார் . ஏடிபி ஃபைனல்ஸ் டென்னிஸ் போட்டி இலண்டனில் நடைபெற்று வருகிறது . இந்தப் போட்டியில் முன்னதாக நடைபெற்ற காலிறுதி ஆட்டத்தில் அமெரிக்காவின் ஜேக் சாக் மற்றும் ஜெர்மனியின் அலெக்ஸாண்டர் ஸ்வெரேவ் ஆகியோர் மோதினர் . இதில் , 6 - 4,1 - 6,6 - 4 என்ற செட் கணக்கில் ஸ்வெரேவை வீழ்த்தி அடுத்த சுற்றுக்கு முன்னேறினார் ஜேக் சாக் . இந்த வெற்றியின்மூலம் கடந்த பத்து ஆண்டுகளில் ஏடிபி ஃபைனல்ஸ் டென்னிஸ் போட்டியின் அரையிறுதிக்கு முன்னேறிய முதல் அமெரிக்கர் என்ற பெருமையை ஜேக் சாக் பெற்றுள்ளார் . முன்னதாக , கடந்த 2007 - ஆம் ஆண்டு சீசனில் அமெரிக்காவின் ஆன்டி ரோடிக் அரையிறுதிக்கு முன்னேறியிருந்தார் . வெற்றிக்குப் பிறகு பேசிய ஜேக் சாக் , " ஸ்வெரேவுக்கு எதிரான ஆட்டம் கடினமான ஒன்றாக ஏற்ற , இறக்கத்துடன் இருந்தது . மூன்றாவது செட்டில் முதலில் சாதாரணமாக ஆடினாலும் , பிறகு ஆக்ரோஷமாக ஆடி ஆட்டத்தை கைப்பற்றினேன் " என்று அவர் தெரிவித்தார் .


பிக்பாஸ் நிகழ்ச்சி தமிழக மக்களிடேயே நல்ல வரவேற்பை பெற்று வெற்றி கரமாக முடிந்தது . கமல் ஹாசன் தொகுத்து வழங்கிய பிக்பாஸ் நிகழ்ச்சியில் கலந்துக்கொண்டவர்கள் பெரும் அளவில் பிரபலமாகி , இன்று கொடி கட்டி பறக்கிறார்கள் . இந்நிலையில் அடுத்த பிக்பாஸ் நிகழ்ச்சி 2 எப்போது வரும் என்ற எதிர்பார்ப்பு கிளம்பி உள்ளது . சீசன் 1 பிக்பாஸ் நிகழ்ச்சியில் காயத்ரி ரகுராம் , வையாபுரி , சிநேகன் , ஆரவ் ஓவியா உள்ளிட்ட பிரபலங்கள் கலந்துக் கொண்டனர் . இந்நிலையில் வரும் ஜூன் மாதம் பிக்பாஸ் சீசன் 2 தொடங்க உள்ளதாக தகவல் வெளியாகி உள்ளது . ஆனால் இந்த நிகழ்ச்சியை யார் தொகுத்து வழங்குவார்கள் என்ற விவரம் தெரியவில்லை . மேலும் , நேற்று அறிமுகமான கலர்ஸ் தொலைக்காட்சியில் , " எங்க வீட்டு மாப்பிள்ளை " என்ற நிகழ்ச்சி இன்று முதல் ஒளிபரப்பப்படுகிறது . பிக்பாஸ் நிகழ்ச்சி போன்றே , நடிகர் ஆர்யா நடத்தும் இந்த நிகழ்ச்சியும் மக்களிடையே நல்ல வரவேற்பை பெரும் என எதிர்பார்க்கப்படுகிறது . காரணம் , இந்த நிகழ்ச்சியில் வெற்றி பெரும் பெண்ணை ஆர்யா திருமணம் செய்ய உள்ளார் என்பது குறிப்பிடத்தக்கது .


. கடந்த ஓரிரு தினத்திற்கு முன் குடும்ப நண்பர் திருமண விழாவில் மகாராணி போல் உடையநிந்துக் கொண்டு வளம் வந்த இவர் தற்போது இந்த உலகை விட்டு சென்று விட்டார் , அவரை இனி காண முடியாது என்கிற உண்மைய மனது ஏற்க மறுப்பதாக பலர் சமூக வலைதளங்களில் தங்களுடைய கருத்தை தெரிவித்து வருகின்றனர் . சாதாரண குடும்பத்தை சேர்ந்த அயப்பன் - ராஜேஸ்வரி தம்பதியின் மகளாக விருதுநகர் மாவட்டம் சிவகாசியை அடுத்த மீனம்பட்டியில் பிறந்த இவர் , ' துணைவன் ' படத்தில் குழந்தை நட்சத்திரமாக அறிமுகமாகி தமிழ் மொழியை தாண்டி தெலுங்கு , இந்தி , கன்னடம் உள்ளிட்ட மொழி படங்களில் நடித்து தனக்கென தனி அடையாளத்தை ஏற்படுத்தியவர் . தன்னுடைய சினிமா பயணம் மூலம் உண்மையாக உழைத்து உயர்ந்த இவரின் சொத்து விவரங்கள் தற்போது வெளியாகியுள்ளது . இது இவர் சுயமாக சம்பாதித்து வாங்கியவை . கணவர் போனி கபூருக்கு இதைவிட பல மடங்கு சொத்துக்கள் இருப்பது குறிப்பிடத்தக்கது . Lux மற்றும் Tanishq குழுமத்தின் விளம்பர தூதுவராக இருந்துள்ளார் இதன் மூலம் இவருக்கு மிகப்பெரிய தொகை வருமானமாக வருகிறது . மும்பையில் உள்ள அவரது பங்களா மட்டும் $ 35 மில்லியன் மதிபுடையதாம் . கார்களில் Porshe Cayenne அவரது விரும்பமான ஒன்றாம் . ஸ்ரீதேவியின் ஆண்டு வருமானம் மட்டும் ரூ . 13 கோடி , அதோடு ஒரு படத்துக்கு ஸ்ரீதேவி 3.4 முதல் 4.5 கோடி வரை சம்பயம் வாங்குகிறாராம் . English Vinglish படத்திற்கு பிறகு அவருடைய சம்பளம் சற்று உயர்ந்தது . அவர் வைத்திருக்கும் விலைமதிப்புள்ள 7 கார்கள் மொத்தமாக 9 கோடி வருமாம் . பாலிவுட் சினிமா நடிகைகளில் ரூ . 2 கோடி மதிப்புள்ள Bentley கார் வாங்கிய முதல் நடிகை இவர்தான் . இவருடைய 3 பங்களா மட்டும் ரூ . 62 கோடி விலை மதிப்புள்ளதாம் .


அருண்ராஜா காமராஜ் தான் இயக்கத்தில் கால் பதிக்கும் செய்தியை வெளியிட்டதிலிருந்தே அது குறித்து சினிமா ரசிகர்களிடையே பரபரப்பு ஏற்பட்டுள்ளது . அதற்கு அவர் இயக்குனர் அவதாரம் எடுத்தது மட்டுமில்லாமல் அவர் அதற்கு தேர்ந்தெடுத்துள்ள கதை களமும் தான் காரணம் . இதுவரை இந்திய சினிமாவிலேயே யாரும் கையாலாத பெண்கள் கிரிக்கெட்டை பற்றி ஒரு கதையை எழுதி இயக்கவுள்ளார் அருண்ராஜா காமராஜ் . இந்திய கிரிக்கெட் அணிக்கு விளையாடியவரும் , பயிற்சியாளருமான தேவிகா பஃல்ஷிகார் இப்படத்திற்கு தனது ஆதரவை தெரிவித்தது மட்டுமில்லாமல் இப்படத்திற்கு தன்னால் முடிந்த அனைத்து உதவியையும் தான் செய்ய தயாராக இருப்பதாக கூறியிருப்பது தான் தற்போதய பரபரப்பான செய்தி . தேவிகா இந்த அறிவிப்பு தனக்கு மிகவும் மகிழ்ச்சியாக்களிப்பதாகவும் , அவரது உதவியை சந்தோஷமாக ஏற்றுக்கொள்வதாகவும் , இப்படத்தின் தரத்திற்கும் விளம்பரத்திற்கு இது மிகவும் உதவியாக இருக்கும் எனவும் அருண்ராஜா காமராஜ் கூறியுள்ளார் . இப்படத்தில் இந்திய பெண்கள் அணியை சேர்ந்த யாரேனும் நடிக்க விரும்பினால் தான் அதை மகிழ்ச்சியுடன் ஏற்றுக்கொள்வதாகவும் அருண்ராஜா கூறியுள்ளார் . ஒரு பெரிய அளவில் இப்படத்திற்கான நடிகைகள் தேர்வு நடத்தப்படவுள்ளது . கிரிக்கெட் ஆட தெரிந்த , நன்கு நடிக்கவும் தெரிந்த பெண்களுக்கு இந்த தேர்வு ஒரு அருமையான வாய்ப்பாக அமையும் என நம்பப்படுகிறது .


நடிகை சிநேகா தமிழ் சினிமாவில் முன்னணி நடிகைகளில் ஒருவராக இருந்தவர் , இவருடைய சிரிப்பிற்கு இன்று வரை பல ரசிகர்கள் உள்ளனர் . ஆனால் இவர் திருமணத்திற்குப் பிறகு படங்களில் நடிக்க வாய்ப்புகள் கிடைத்தும் பொறுப்பான மனைவியாகவும் , ஒரு தாயாகவும் பட வாய்ப்பைவிட குடும்பத்தை கவனிப்பது அவசியம் என்கிற எண்ணத்தில் தேடி வந்த வாய்ப்புகளை ஏற்கவில்லை . இந்நிலையில் தற்போது இவர் நடிப்பில் பல வருடங்கள் கழித்து வெளியான திரைப்படம் ' வேலைக்காரன் ' சிவகார்த்திகேயன் ஹீரோவாக நடித்து நயன்தாரா நாயகியாக நடித்துள்ள திரைப்படம் . அனைத்துத் தரப்பு ரசிகர்களின் ஆதரவையும் பெற்று ஓடிக்கொண்டிருக்கிறது . வசூல் ரீதியாகவும் படம் விநியோகஸ்தர் மற்றும் தயாரிப்பாளருக்கு நல்ல லாபத்தைக் கொடுத்துள்ளதாகக் கூறப்படுகிறது . இப்படி நல்ல விமர்சனங்களைப் பெற்ற இந்தப் படம் தன்னை அவமானப்படுத்தி விட்டதாக நடிகை சிநேகா மிகுத்த மனவருத்தத்தில் உள்ளதாகக் கூறப்படுகிறது . மேலும் சிநேகா இந்தப் படத்தில் நடித்து பிட்டு பிட்டாக 5 நிமிடங்கள் மட்டுமே வந்துள்ளது . இது தான் சினேகாவின் கோபத்திற்கு காரணமாம் ! இந்தப் படத்திற்காக தன்னுடைய எடையை 7 கிலோ அளவிற்குக் குறைத்தாராம் . தொடர்ந்து 18 நாட்கள் இந்த படத்திற்காக கால் ஷீட் கொடுத்துள்ளாராம் . ஆனால் இவ்வளவு கஷ்டப்பட்டு நடித்தும் இவர் நடித்த பல காட்சிகள் இந்தப் படத்தில் இடம் பெறாதது தான் வேதனை . இதுகுறித்து சிநேகா கூறியுள்ளதாக உலாவரும் தகவல் . . . பிரசவத்திற்குப் பின் உடல் எடையைக் குறைப்பது என்பது மிகவும் சவாலான விஷயம் . இந்தப் படத்திற்காக நான் அதைச் செய்தேன் . . . ஆனால் இந்தப் படத்திற்காக நான் உடல் எடையைக் குறைத்துள்ளேன் என்பதைக் கூட தெரிந்து கொள்ள முடியாத அளவுக்கு என்னுடைய காட்சிகள் இடம்பெற்றுள்ளன . என் இதுவரையிலான சினிமா அனுபவத்தில் வேலைக்காரன் படம் போல் எந்த ஒரு படத்திலும் என்னை அவமானப்படுத்தியது இல்லை என்று புலம்பி வருகிறாராம் .


தமிழ்நாட்டில் , சர்ச்சை என்றாலே அது இப்போதைக்கு விஜய் ! என்றாகிவிட்டது . சர்கார் பஞ்சாயத்து உச்சம் தொட்டிருக்கும் நிலையில் , விஜய் ரிலேடட் ஆக என்ன கொளுத்திப் போட்டாலும் அது அதிரடி சரவெடியாக வெடித்து துவம்சம் செய்து கொண்டிருக்கிறது . பத்திரிக்கைகளும் , மீடியாக்களும் பற்ற வைத்தது பத்தாது என்று ஜோதிகாவும் கூட ஒரு ரகசியத்தை உடைத்துவைக்க , அது இப்போது விஜய்க்கு எதிராக பற்றிக் கொண்டு எரிகிறது கன்னாபின்னாவென . விஷயம் இதுதான் . . . . ஜோதிகாவை ‘நடிப்பில்’ உச்சம் தொட வைத்த இயக்குநர் ராதாமோகன் இயக்கத்தில் அவர் நடித்திருக்கும் ‘காற்றின் மொழி’ படம் ரிலீஸுக்கு தயாராகிவிட்டது . இந்நிலையில் பேட்டி தட்டியிருக்கும் ஜோதிகா , சினிமாவில் பெண்களை மட்டும்தான் ஜோக்கர் போல் காட்டுகிறார்கள் , ஆண்களை புத்திசாலிகளாக காட்டுகிறார்கள் ! என்று ஆதங்கப்பட்டிருக்கிறார் . கூடவே தனக்கு வரும் புதுப்படங்களின் கதையை தானும் , சூர்யாவும் சேர்ந்து கேட்டுவிட்டு கலந்து பேசி முடிவெடுப்போம் ! என்று கூறியுள்ளவர் , இருந்தாலும் இறுதி முடிவு தன்னுடையதுதான் என்றும் சமாளித்திருக்கிறார் . இந்நிலையில் , ‘ஷூட்டிங் ஸ்பாட்டுகளில் உங்களுக்கு சவுகரியமாக இருந்த நடிகர் யார் ? ’ என்று அவரிடம் கேட்டதற்கு , “சூர்யா , அஜித் , மாதவன் , விதார்த் ! ஆகியோர் எனக்கு சவுகரியமாக இருந்தனர் ! ’ என்று கூறியுள்ளார் . ஆனால் ஜோ பீக்கில் இருந்தபோது அவருக்கு வாய்ப்பு கொடுத்து நடித்த மெகா மாஸ் நடிகர் விஜய் . அவரது பெயரை ஜோ குறிப்பிடாமல் விட்டுள்ளது பரபரப்பை கிளப்பியுள்ளது . ஏற்கனவே சர்கார் விவகாரத்தில் விஜய்யின் பெயர் தாறுமாறாக உருட்டப்படும் நிலையில் , கோடம்பாக்க குறும்பு பேர்வழிகள் சிலர் ‘தளபதி பெயரை ஜோ சொல்லாம போனதற்கு பின்னணி காரணங்கள் ஏதாச்சும் இருக்குமா ? ’ என்று கோக்குமாக்காக ஆராய்ந்து , அலசல்களை தெறிக்க விடுகின்றனர் . ஜோ போட்ட லிஸ்ட் , விஜய்யின் காதுகளுக்கும் போக , அவர் அப்செட் ஆகிவிட்டாராம் . அதேவேளையில் அவரது ரசிகர்களோ “ரஜினி , கமல் , விக்ரம் கூடவும்தான் அந்தம்மா ( ஜோ ! தான் ) நடிச்சாங்க . அவங்க பெயரையும்தான் சொல்லலை . அப்போ இதுல அவங்க தலையையும் உருட்ட வேண்டிதானே ? ” என்று கடுப்பாகின்றனர் . இது எப்டியிருக்கு ! ?


ஆஸ்திரேலியாவுக்கு எதிராக அடிலெய்டில் நடந்த முதல் டெஸ்ட் போட்டியில் 31 ரன்கள் வித்தியாசத்தில் வெற்றி பெற்று , டெஸ்ட் தொடரை வெற்றியுடன் தொடங்கி வரலாற்று சாதனை படைத்துள்ளது இந்திய அணி . இந்த போட்டியில் ஆஸ்திரேலிய வீரர்களை இந்திய அணியின் இளம் விக்கெட் கீப்பர் ரிஷப் பண்ட் தீவிரமாக ஸ்லெட்ஜிங் செய்தார் . பொதுவாக ஆஸ்திரேலிய வீரர்கள் தான் எதிரணி வீரர்களை அதிகமாக ஸ்லெட்ஜிங் செய்வார்கள் . ஆனால் இந்த போட்டியில் அவர்களுக்கு சற்றும் சளைக்காமல் செயல்பட்டார் ரிஷப் பண்ட் . இந்திய அணியின் முதல் இன்னிங்ஸின் போது ஆஸ்திரேலிய வேகப்பந்து வீச்சாளர் பாட் கம்மின்ஸ் , ரிஷப் பண்ட்டை நோக்கி சில வார்த்தைகளை உதிர்த்தார் . ஆனால் அதை ரிஷப் பண்ட் கண்டுகொள்ளவில்லை . பின்னர் ஆஸ்திரேலிய அணியின் முதல் இன்னிங்ஸ் பேட்டிங்கின்போது , அந்த அணியின் நட்சத்திர வீரர் கவாஜாவை சீண்டினார் ரிஷப் பண்ட் . எல்லாரும் புஜாரா ஆகிவிட முடியாது என்று கவாஜாவிடம் தெரிவித்து சீண்டிவிட்டார் ரிஷப் . பின்னர் ஆஸ்திரேலிய அணியின் இரண்டாவது இன்னிங்ஸின்போது , கம்மின்ஸை சீண்டினார் ரிஷப் . தோல்வியை தவிர்க்க போராடிக்கொண்டிருந்த கம்மின்ஸிடம் , இங்கு பேட்டிங் செய்வது அவ்வளவு எளிதல்ல என்று சீண்டினார் . இவ்வாறு ஆஸ்திரேலிய பேட்ஸ்மேன்களை அவ்வப்போது இந்திய அணியின் நெருக்கடியான சூழல்களில் எல்லாம் சீண்டிக்கொண்டே இருந்தார் ரிஷப் பண்ட் . எதிரணி வீரர்களை வீழ்த்துவதற்கு ஆஸ்திரேலிய அணி பயன்படுத்தும் ஸ்லெட்ஜிங் என்ற ஆயுதத்தை அவர்களுக்கு எதிராகவே அருமையாக பயன்படுத்தினார் ரிஷப் பண்ட் .


சென்னையில் வெள்ள பாதிப்புகளை தடுக்க ரூ . 100 கோடி செலவில் அடையாறு - கூவம் பகுதிகளில் பராமரிப்பு பணிகள் நடைபெறும் என்று முதலமைச்சர்எடப்பாடி பழனிசாமி அறிவித்துள்ளார் . தமிழக சட்டப்பேரவையில் இன்று விதி எண் 110 - ன் கீழ் ஆற்றிய உரையில் இந்த அறிவிப்புகளை வெளியிட்டார் . அதில் , சென்னை மெரினா கடற்கரையில்அமைந்துள்ள அண்ணா நினைவகம் ரூ . 4 கோடியில் சீரமைக்கப்படும் என்றார் . சென்னையில் வெள்ள பாதிப்புகளைத் தடுக்க அடையாறு - கூவம் பகுதிகளில் பராமரிப்பு பணிகள் நடைபெறும் என்றார் . இதற்காக ரூ . 100 கோடி நிதிஒதுக்கப்பட்டதாக கூறினார் . பருவமழை தொடங்க உள்ள நிலையில் , சென்னையைச் சுற்றியுள்ள பகுதிகளில் வெள்ளத் தடுப்பு மற்றும் முன்னெச்சரிக்கை பணிகள் நடைபெறும் என்றார் . முன்னாள் முதலமைச்சர் அண்ணா நினைவகம் ரூ . 4 கோடியில் சீரமைக்கப்படும் . முன்னாள் முதலமைச்சர் ராமசாமி படையாட்சியார் , நடிகர் சிவாஜி கணேசன்பிறந்த நாள் அரசு விழாவாக கொண்டாடப்படும் என்றார் . செப்டம்பர் 16 ஆம் தேதி ராமசாமி படையாட்சியார் பிறந்த நாள் அரசு விழாவாக கொண்டாடப்படும்என்றார் .


தொடக்கத்திலேயே ரோஹித் சர்மாவின் விக்கெட்டை இழந்தாலும் கோலியும் தவானும் நன்றாக ஆடி பார்ட்னர்ஷிப் அமைத்தனர் . ரன் ரேட்டை மீட்டெடுத்து நன்றாக சென்றுகொண்டிருந்த நேரத்தில் தவான் ரன் அவுட் ஆகி வெளியேறினார் . 3 போட்டிகள் கொண்ட ஒருநாள் தொடரின் , முதல் போட்டியில் இந்திய அணியும் இரண்டாவது போட்டியில் இங்கிலாந்து அணியும் வெற்றி பெற்றன . தொடர் சமநிலை அடைந்த நிலையில் , மூன்றாவது ஒருநாள் போட்டி நடந்துவருகிறது . இந்த போட்டியில் டாஸ் வென்ற இங்கிலாந்து அணி பவுலிங் செய்ய விரும்பியதால் இந்திய அணி முதலில் பேட்டிங் ஆடிவருகிறது . இங்கிலாந்து பவுலர்கள் தொடக்கம் முதலே சிறப்பாக வீசினர் . வில்லி மற்றும் மார்க் உட் ஆகிய இருவரும் ரோஹித் மற்றும் தவானை பெரிய ஷாட்களை ஆடவிடாமல் தடுத்து நெருக்கடி கொடுத்தனர் . தவானாவது சமாளித்து ஆடினார் . அவ்வப்போது சில பவுண்டரிகளை விளாசினார் . ஆனால் தொடக்கம் முதலே திணறிய ரோஹித் சர்மா , இரண்டு ஓவர்களை முழுவதுமாக ரன்னே எடுக்காமல் வீணடித்தார் . 18 பந்துகளில் 2 ரன் மட்டுமே எடுத்து ஆட்டமிழந்தார் . 5 . 4 ஓவருக்கு வெறும் 13 ரன்னுக்கு ரோஹித்தின் விக்கெட்டை இழந்து இக்கட்டான நிலையில் இருந்தது இந்திய அணி . அதன்பிறகு தவானுடன் ஜோடி சேர்ந்தார் கோலி . இருவரும் விக்கெட்டை இழந்துவிடாமல் ஆடியதோடு , அதிரடியாகவும் ஆடி ரன்களை குவித்தனர் . ஓரளவிற்கு ரன்ரேட்டையும் உயர்த்தினர் . பார்ட்னர்ஷிப் அமைந்த நிலையில் , அவ்வப்போது ரன் ஓட ஆர்வம் காட்டிய தவான் , அதே ஆர்வத்தால் ரன் அவுட்டாகி வெளியேறினார் . 49 பந்துகளுக்கு 44 ரன்கள் எடுத்த தவான் , ஸ்டோக்ஸால் ரன் அவுட்டாக்கப்பட்டு வெளியேறினார் . இதையடுத்து கோலியுடன் தினேஷ் கார்த்திக் ஜோடி சேர்ந்து ஆடிவருகிறார் . 22 ஓவரின் முடிவில் 2 விக்கெட்டுகள் இழப்பிற்கு இந்திய அணி 110 ரன்கள் எடுத்துள்ளது .


பாகிஸ்தானுக்கு எதிரான டெஸ்ட் போட்டியில் ஆஸ்திரேலிய அணி முதல் இன்னிங்ஸில் அடுத்தடுத்து விக்கெட்டுகளை இழந்து திணறிவருகிறது . ஆஸ்திரேலியா பாகிஸ்தான் அணிகளுக்கு இடையேயான கிரிக்கெட் தொடர் ஐக்கிய அரபு அமீரகத்தில் நடந்துவருகிறது . 2 டெஸ்ட் மற்றும் 3 டி20 போட்டிகள் கொண்ட தொடரில் ஆஸ்திரேலியா மற்றும் பாகிஸ்தான் அணிகள் ஆடுகின்றன . இதில் முதல் டெஸ்ட் போட்டி துபாயில் நடந்துவருகிறது . இந்த போட்டியில் டாஸ் வென்ற பாகிஸ்தான் அணி முதலில் பேட்டிங் ஆடிவருகிறது . தொடக்க வீரர்கள் முகமது ஹஃபீஸ் மற்றும் இமாம் உல் ஹக் அபாரமாக ஆடி சிறந்த தொடக்கத்தை அமைத்துக்கொடுத்தனர் . இமாம் உல் ஹக் 76 ரன்களிலும் , சதம் விளாசிய ஹஃபீஸ் 126 ரன்களிலும் ஆட்டமிழந்தனர் . அதன்பிறகு ஷாஃபிக் - சோஹைல் ஜோடி சிறப்பாக ஆடியது . ஷாஃபிக் 80 ரன்கலும் சோஹைல் சதமும் விளாசினார் . இதையடுத்து முதல் இன்னிங்ஸில் பாகிஸ்தான் அணி 482 ரன்களை குவித்தது . இதையடுத்து முதல் இன்னிங்ஸை தொடங்கிய ஆஸ்திரேலிய அணியின் தொடக்க வீரர்கள் உஸ்மான் கவாஜா மற்றும் ஆரோன் ஃபின்ச் நல்ல தொடக்கத்தை அமைத்துக்கொடுத்தனர் . முதல் விக்கெட்டுக்கு இந்த ஜோடி 142 ரன்களை சேர்த்தது . இருவருமே அரைசதம் அடித்தனர் . பின்ச் 62 ரன்களில் ஆட்டமிழக்க , அதன்பிறகு ஷான் மார்ஷ் , டிராவிஸ் ஹெட் , மார்னஸ் லாபஸ்சாக்னே ஆகியோர் அடுத்தடுத்து வெளியேறினர் . இதற்கிடையே சிறப்பாக ஆடிவந்த கவாஜாவும் 85 ரன்களில் ஆட்டமிழந்தார் . 142 ரன்களுக்கு முதல் விக்கெட்டை இழந்த ஆஸ்திரேலிய அணி , 171 ரன்களுக்கு 5 விக்கெட்டுகளை இழந்து திணறிவருகிறது . மிட்செல் மார்ஷ் மற்றும் கேப்டன் டிம் பெய்ன் ஆகிய இருவரும் களத்தில் நின்று ஆடிவருகின்றனர் .


பாவம் அந்த மனுஷன் அவருக்கு இருக்கிற பிரச்சனை பத்தாது என்பதற்காக லீக்ஸ் புகழ் ஸ்ரீ ரெட்டி வேற தனது ஃபேஸ்புக்கில் தமிழ் சினிமாவிற்கு ஷாக் கொடுக்கும் ஒரு போஸ்டரை போட்டுள்ளார் . விஜயை வைத்து " சர்கார் " படத்தை இயக்கிவரும் முருகதாஸ் கடந்த சில நாட்களுக்கு முன்பாக அந்த படத்தின் முதல் பார்வையை வெளியிட்டார் . அந்த போஸ்டரில் விஜய் தம்மடித்தது பெரிய பிரச்சனையாகியுள்ளது . இந்த பிரச்சனை குறித்த வழக்கு சென்னை உயர் நீதிமன்றத்தில் உள்ளது . விஜய் , முருகதாஸ் , சன் பிக்சர்ஸிடம் தலா ரூ . 10 கோடி கேட்டு தொடரப்பட்டுள்ள இந்த வழக்கு குறித்து பதில் அளிக்குமாறு அவர்களுக்கு நீதிமன்றம் நோட்டீஸ் அனுப்பி வைத்துள்ளது . போஸ்டரில் உள்ள சிகரெட் காட்சிக்கு இவ்வளவு பெரிய பிரச்சனையா ? என்று ரசிகர்கள் கொந்தளித்துள்ளனர் . சர்கார் பிரச்சனையால் பயங்கர அப்செட்டில் இருக்கும் முருகதாஸ்க்கு தெலுங்கு திரையுலகை அதிர வைத்து வரும் நடிகை ஸ்ரீ ரெட்டி தனது ஃபேஸ்புக் பக்கத்தில் ஒரு ஷாக் போஸ்ட் போட்டுள்ளார் . " ஹாய் தமிழ் இயக்குனர் முருகதாஸ் ஜி . . . நலமா ? கிரீன் பார்க் ஹோட்டல் நினைவிருக்கிறதா ? ? வெளிகொண்டா ஸ்ரீனிவாஸ் மூலம் நாம் சந்தித்தோம் . பட வாய்ப்பு அளிப்பதாக வாக்களித்தீர்கள் . ஆனால் நமக்கு இடையே நிறைய . . . . இதுவரை நீங்கள் எனக்கு எந்த வாய்ப்பும் கொடுக்கவில்லை . . . நீங்களும் சிறந்தவர் சார் . . . " ஆனால் , நமக்கு இடையே நிறைய என்று கூறி அந்த வாக்கியத்தை முடிக்காமல் புள்ளிகள் மட்டும் வைத்துள்ளார் ஸ்ரீ ரெட்டி . ஸ்ரீ ரெட்டி ஒரு வில்லங்க பார்ட்டி என்பதால் ஆளாளுக்கு யூகிக்கத் துவங்கிவிட்டனர் . தமிழ் இயக்குனர் ஒருவர் தனக்கு பாலியல் தொல்லை கொடுத்ததாகவும் அவரின் பெயரை விரைவில் வெளியிடுவேன் என் ஏற்கனவே சொல்லியிருந்த நிலையில் ஸ்ரீ ரெட்டி முருகதாஸ் தனக்கு வாய்ப்பு கொடுக்கவில்லை என்று போஸ்ட் போட்டு தமிழ் சினிமா பிரபலங்களை அதிர்ச்சியில் தள்ளியிருக்கிறார் .


இலங்கையில் ஏற்பட்டுள்ள உள்நாட்டு கலவரத்தையடுத்து , கண்டி பகுதியில் அடுத்த 10 நாள்களுக்கு அவசரநிலையைப் பிரகடனப்படுத்தி அந்நாட்டு அரசு உத்தரவிட்டுள்ளது . நிடாஹஸ் டி20 முத்தரப்புப் போட்டி , மார்ச் 6 முதல் மார்ச் 18 வரை நடைபெறவுள்ளது . இந்தியா , இலங்கை , வங்கதேசம் ஆகிய மூன்று அணிகள் இதில் பங்கேற்கின்றன . நிடாஹஸ் கோப்பைக்கான முத்தரப்பு டி20 கிரிக்கெட் தொடரின் முதல் ஆட்டத்தில் இந்தியா - இலங்கை அணிகள் கொழும்பில் இன்று மோதுகின்றன . இந்திய நேரம் இரவு 7 மணிக்கு ஆட்டம் தொடங்குகிறது . இலங்கையில் நிலவும் அசாதாரண சூழலால் நிடாஹஸ் போட்டி இன்று ஆரம்பமாகுமா ? என்கிற கேள்வி எழுந்துள்ளது . மேலும் இந்திய கிரிக்கெட் வீரர்களின் பாதுகாப்பு குறித்தும் ரசிகர்கள் கேள்வி எழுப்பி உள்ளனர் . இந்த நிலையில் இலங்கை கிரிக்கெட் சங்கத்தின் தலைமைச் செயல் அதிகாரி ஆஷ்லே டி சில்வா இதுகுறித்து விளக்கம் அளித்துள்ளார் . அவர் , " கொழும்பில் நடைபெறவுள்ள முத்தரப்பு டி20 ஆட்டங்கள் திட்டமிட்டபடி நடைபெறும் " என்று கூறியுள்ளார் . பிசிசிஐ செய்தித் தொடர்பாளர் செய்தியாளர்களிடம் , " கண்டியில்தான் அதுபோன்ற சூழல் உள்ளது . கொழும்பில் அல்ல . பாதுகாப்பு அதிகாரிகளுடம் இதுகுறித்து விவாதித்தோம் . கொழும்பில் நிலைமை இயல்பாக உள்ளதாக நாங்கள் அறிந்து கொண்டோம் என்று கூறியுள்ளார் .


இனி சினிமாவில் அரசியல் பேசினால் என்ன ஆகும் என்று சர்கார் மூலம் சம்பவம் செய்து காட்டிய முதல்வர் , விஜய் மட்டுமல்ல ரஜினி , கமல் யார் அரசியல் பேசினாலும் சும்மா இருக்கமாட்டோம் என்று எச்சரிக்கும் பாணியில் பேசத்துவங்கியிருக்கிறார் . கோவையில் நேற்று செய்தியாளர்களிடம் பேசியவரின் குரலில் வழக்கத்தை விட கடுமையான கோபம் இருந்தது . அந்தப்பேச்சில் இயக்குநர் முருகதாஸ் , நடிகர் விஜய் , கமல் , ரஜினி என்று ஒருவரும் தப்பவில்லை . சர்கார் பேனரை அ . தி . மு . க . வினர் கிழிக்கவில்லை . பேனர்களைக் கிழித்ததும் படத்துக்கு எதிர்ப்பு தெரிவித்ததும் பொதுமக்கள்தான் . 100 ரூபாய் சினிமா டிக்கட்டை 1000 ரூபாய்க்கு விற்று மக்கள் ரத்தத்தை நடிகர்கள் உறிஞ்சுகிறார்கள் . ரஜினியும் கமலும் சர்கார் விவகாரத்தில் தேவையில்லாமல் கருத்துச் சொல்கிறார்கள் . 64 வயதுக்குப் பிறகு சினிமாவில் எடுபடமாட்டோம் என்று தெரிந்து கமல் அரசியலுக்கு வந்திருக்கிறார் . ரஜினி தன் சுயநலத்துக்காக என்னவேண்டுமானாலும் செய்பவர் . யோக்கியர் மாதிரி பேசுகிற ரஜினி 500 கோடியில் [ 2.0 ] அவரை வைத்துப் படம் தயாரிக்கிறாரே ஒருவர் , அந்தத் தயாரிப்பாளருக்கு அவ்வளவு பெரிய தொகை எங்கிருந்து வந்தது என்று சொல்ல முடியுமா ? என்கிறார் முதல்வர் . ஆக வரும் 29 ரிலீஸாகவிருக்கும் ‘2.0’ வுக்கும் சர்கார் போல கட்டப்பஞ்சாயத்தும் கட் அவுட் பஞ்சாயத்தும் கண்டிப்பா இருக்கு .


ஆர் . கே . நகர் இடைத்தேர்தலில் போட்டியிடும் விஷால் , தயாரிப்பாளர்கள் நலன் கருதி அச்சங்கத்தின் தலைவர் பதவியை ராஜினாமா செய்ய வேண்டும் என சேரன் உள்ளிட்ட சில தயாரிப்பாளர்கள் வலியுறுத்தியுள்ளனர் . இதுதொடர்பாக சென்னையில் தயாரிப்பாளர்கள் சங்க அலுவலகத்தில் செய்தியாளர்களிடம் பேசிய சேரன் , தயாரிப்பாளர்கள் சங்கம் என்பது அரசாங்கத்தை சார்ந்தே இயங்க வேண்டியிருக்கிறது . தயாரிப்பாளர் சங்க தலைவராக விஷால் பதவியேற்று 8 மாதங்கள் ஆகின்றன . ஆனால் அவர் கொடுத்த எந்த வாக்குறுதியையும் நிறைவேற்றவில்லை . இந்நிலையில் , தற்போது ஆர் . கே . நகர் இடைத்தேர்தலில் சிறுபிள்ளைத்தனமாக போட்டியிடுகிறார் . அரசாங்கத்தை சார்ந்து இயங்க வேண்டிய கட்டாயத்தில் உள்ள தயாரிப்பாளர் சங்கத்தில் தலைவராக இருந்துகொண்டு அரசாங்கத்திற்கு எதிராக பேசுவதும் அமைச்சர்களுக்கு எதிராக மீடியாக்களில் பேசுவதுமாக விஷால் இருக்கிறார் . இவை அனைத்துமே தயாரிப்பாளர்களை பாதிக்கும் . தயாரிப்பாளர்கள் சங்கம் என்பது அதில் உறுப்பினர்களாக இருக்கும் 1230 பேரின் வாழ்க்கை அல்ல . அதை சார்ந்து இருக்கக்கூடிய 23 சங்கங்கள் மற்றும் விநியோகஸ்தர்கள் , திரையரங்க உரிமையாளர்கள் முதல் போஸ்டர் ஒட்டுபவர் வரை என சுமார் 10 லட்சம் பேரின் வாழ்க்கை . இவை எதையுமே கருத்தில் கொள்ளாமல் தேர்தலில் நிற்கிறார் விஷால் . ஆர் . கே . நகரில் தேர்தலில் போட்டியிடுவதென்றால் , தயாரிப்பாளர் சங்க தலைவர் பதவியை ராஜினாமா செய்ய வேண்டும் . இல்லையென்றால் , வேட்புமனுத் தாக்கலை திரும்பப்பெற வேண்டும் . அப்படி இல்லையெனில் விஷால் மீது ஒழுங்கு நடவடிக்கை எடுக்கப்படும் . 140 சிறிய பட்ஜெட் படங்களுக்கு தமிழக அரசு மானியம் வழங்கியுள்ளது . கேளிக்கை வரியை குறைத்துள்ளது . இப்படி சினிமா துறைக்கு ஆதரவாக செயல்படும் அரசுக்கு எதிராக விஷால் செயல்படுவது மற்ற தயாரிப்பாளர்களின் நலனை பாதிக்கும் . அறிவிப்புக்காகவும் மீடியா விளம்பரத்துக்காகவும் பணத்துக்காகவும் விஷால் வாழ்கிறார் . தயாரிப்பாளர் சங்க தலைவராக இருக்கும் விஷால் , அவரது விளம்பரத்துக்காக தேர்தலில் நிற்பதற்கு தயாரிப்பாளர்கள் பழியாக முடியாது . விஷாலின் இந்த செயல் தயாரிப்பாளர்களின் நலனுக்கு எதிராக உள்ளது . எனவே தயாரிப்பாளர்கள் தற்கொலை செய்துகொள்ளும் சூழல் உருவாகிவிடும் என கடும் காட்டமாக பேசினார் சேரன் .


இன்று புத்தாண்டு கொண்டாடப்படுவதை முன்னிட்டு பல சினிமா பிரபலங்கள் தங்களது வாழ்த்தை ட்விட்டர் மூலம் ரசிகர்களுக்கு தெரிவித்து வருகின்றனர் . அவர்களை யார் யார் என்று பார்க்கலாமா . . . . . சூர்யா தனுஷ் தொகுப்பாளர் திவ்யா தர்ஷினி விஷால் தமன்னா ஹன்சிகா சவுந்தர்யா ரஜினிகாந்த் ஜெயம் ரவி ஆர்யா காஜல் அகர்வால் என பலர் தங்களுடைய புத்தாண்டு வாழ்த்துக்களை தெரிவித்துள்ளனர் . மேலும் நியூஸ் பாஸ்ட் சார்பாக அனைவருக்கும் இனிய புத்தாண்டு வாழ்த்துக்கள் .


கோவையில் சில தினங்களுக்கு முன்பு நடைபெற்ற பாமக பொதுக்குழுவில் ஒத்த கருத்துள்ள கட்சிகளுடன் கூட்டணி அமைத்து தேர்தலை சந்திப்பது என தீர்மானம் நிறைவேற்றப்பட்டது . கூட்டணி அமைக்கும் பொறுப்பை பாமக நிறுவனர் ராமதாஸுக்கு அதிகாரம் வழங்கியும் தீர்மானம் நிறைவேற்றப்பட்டது . இந்த மாதத்துக்குள் கூட்டணியை இறுதி செய்யும் முயற்சியில் பாமக இறங்கியுள்ளது . அதற்கான வாய்ப்புகளை ராமதாஸும் அன்புமணியும் பரிசீலித்து வருகிறார்கள் . சில மாதங்களுக்கு முன்புவரை தினகரனின் அமமுகவுடன் கூட்டணி சேரலாம் என்று பா . ம . க தரப்பில் ஆலோசனை எழுந்தது . அதற்கான பேச்சுவார்த்தைகளும் திரைமறைவில் நடந்ததாகக் கூறப்பட்டது . தற்போது பாமக தொடங்கி 30 - ம் ஆண்டில் நடைபோட்டுவருகிறது . 30 ஆண்டுகள் வயதுடைய கட்சியை சென்ற ஆண்டு தொடங்கிய தினகரனின் கட்சியை நம்பி கூட்டணிக்கு செல்வதா என ராமதாஸ் விரும்பவில்லை . இதனால் , தினகரனுடன் சேரும் முயற்சியைத் தற்காலிகமாக பாமக முற்றுப்புள்ளி வைத்துவிட்டது . அதன்பிறகுதான் தங்களது பழைய கூட்டளிகளான திராவிடக் கட்சிகளுடன் கூட்டணி குறித்த ஆலோசனைகள் பாமகவில் சூடுபிடித்தன . இதுகுறித்து பா . ம . க வட்டாரங்களில் விசாரித்தோம் . “தற்போது பாஜக தரப்பிலிருந்து கூட்டணி தூது வந்துள்ளது . ஆனால் , இந்த முறை தி . மு . க அல்லது அ . தி . மு . க - வுடன் கூட்டணி சேர்ந்தால் நல்லது என்று கருத்து கட்சி நிர்வாகிகள் மத்தியில் உள்ளது . மேலும் ராமதாஸின் சம்பந்தியும் காங்கிரஸ் கட்சியின் மூத்த தலைவருமான கிருஷ்ணசாமி மூலம் காங்கிரஸ் கட்சியுடனும் கூட்டணி குறித்து பேசியிருக்கிறார்கள் . தி . மு . க . விடன் கூடுதலாக தொகுதிகளை வாங்கி , அதிலிருந்து பா . ம . கவுக்கு சில தொகுதிகளைப் பெறலாம் என்றும் ஆலோசிக்கப்பட்டது . ஆனால் , வைத்தால் தி . மு . க . வுடன் நேரடியாக கூட்டணி வைக்கலாம் . ‘கூட்டணிக்குள் கூட்டணி’கதையெல்லாம் வேண்டாம் என்று ராமதாஸ் கறாராக மறுத்துவிட்டார் . இதுவரை திமுக தரப்பிலிருந்தும் கூட்டணி குறித்த சிக்னல்கள் பாமகவுக்கு வரவில்லை . இதனால் , திமுகவுடனான கூட்டணி வாய்ப்புகள் அப்படியே கிடப்பில் கிடக்கின்றன . பொங்கல் பண்டிகை முடிந்தவுடன் கூட்டணியை அறிவித்துவிட வேண்டும் என்று ராமதாஸ் உறுதியாக இருக்கிறார் . கூட்டணி என்று அறிவித்த பிறகு தற்போது அ . தி . மு . க தரப்பிலிருந்து சிக்னல் கிடைத்திருக்கிறது . அ . தி . மு . க - வுடன் கூட்டணி அமைத்தால் , பிரகாசமான வெற்றி வாய்ப்பு உள்ளதா என்பது பற்றி ராம்தாஸ் கட்சி நிர்வாகிகளை அழைத்து ஆலோசனை நடத்திவருகிறார் . கடந்த வட மாவட்டங்களில் தோற்ற தொகுதிகளில் அதிமுகவின் ஓட்டு ஓரளவு சேர்ந்தால்கூட , பல தொகுதிகளில் வெற்றிபெறலாம் என்றும் கணக்கீடுகள் செய்யப்பட்டுள்ளன . மேலும் கொங்கு மண்டலத்தில் பலமாக உள்ள தொகுதிகளையும் அதிக இடம் கேட்டு பெற முடியும் . இதனால் அதிமுக கூட்டணிக்கு செல்வது பாமகவுக்கு நல்லது என நிர்வாகிகள் சொல்லியிருக்கிறார்கள் . இறுதி முடிவை ராமதாஸும் அன்புமணியும் எடுப்பார்கள்” என்கின்றன பாமக வட்டாரங்கள் . இதற்கிடையே , ஆளும் கட்சித் தரப்பிலிருந்து கொங்கு மண்டத்தைச் சேர்ந்த அமைச்சரும் முக்கிய பிரமுகர் ஒருவரும் பா . ம . க - வுடன் கூட்டணிக்குப் பேசி இருப்பதாகவும் அதிமுகவின் நெருக்கமானவர்கள் தெரிவிக்கிறார்கள் .


சென்னை நகரின் போக்குவரத்து நெரிசலுக்கு தீர்வு காணும் வகையில் திமுக கொண்டு வந்த திட்டத்தை , ஜெயலலிதாவின் கனவு திட்டம் என்று கூறுவதற்கு வெட்கமாக இல்லையா ? என்று திமுக செயல் தலைவர் ஸ்டாலின் கேள்வி எழுப்பி உள்ளார் . இதுகுறித்து , ஸ்டாலின் கூறியபோது , மெட்ரோ ரயில் திட்டத்தை அதிமுக இரண்டு ஆண்டுகள் முடக்கி வைத்ததாக தெரிவித்தார் . சென்னை மெட்ரோ ரயில் திட்டத்திற்கு வித்திட்டவர் ஜெயலலிதாதான் என்று முதல்வர் எடப்பாடி தெரிவித்துள்ளார் . இதன்மூலம் , கருணாநிதியின் கனவு திட்டத்தை அவர் மறைக்க முயற்சி செய்கிறார் 2007 - ஆம் ஆண்டு திமுக ஆட்சி காலத்தில்தான் , மெட்ரோ ரயில் திட்டத்திற்கு கொள்கை அளவில் ஒப்புதல் அளிக்கப்பட்டது . மெட்ரோ ரயில் திட்டத்திற்காக ரூ 14 ஆயிரத்து 600 கோடி திட்டப்பணிகளை மேற்கொண்டதும் திமுக அரசே . அதற்காக , நான் ஜப்பான் சென்று 59 சதவிகிதம் நிதியைப் பெற கையெழுத்திட்டு திரும்பினேன் . மேலும் , மெட்ரோ ரயில் திட்டத்திற்கான பல்வேறு பணிகள் திமுக ஆட்சியில் தான் மேற்கொள்ளப்பட்டன . ஆனால் தற்போது முதல்வர் எடப்பாடி , அதிமுக ஆட்சி தான் மெட்ரோ ரயில் திட்டத்தை கொண்டு வந்தது என சொல்வதற்கு கூச்சமாக இல்லையா ? அதேபோல் , மெட்ரோ ரயில் சேவையில் ஜெயலலிதாவின் கனவு நனவாகி உள்ளதாக வெங்கய்யா நாயுடு பேசியதும் அதிர்ச்சியாக உள்ளது . உண்மைக்கு மாறான தகவலை மத்திய அமைச்சர் அரசு விழாவில் பேசியது தவறான செயலாகும் . ஊழல் குற்றவாளியான ஜெயலலிதாவுக்கு , வெங்கய்யா புகழாரம் சூட்டியுள்ளது , ஊழல் விவகாரத்தில் பாஜகவின் உண்மை முகத்தை காட்டுகிறது . பெற்று எடுக்காத பிள்ளைக்கு அதிமுக அரசு பெயர் வைக்க முயற்சி செய்யக்கூடாது என்றும் ஸ்டாலின் தெரிவித்துள்ளார் .


இப்படியெல்லாம் துரோகம் செய்தது என்று அடுக்கடுக்காக கூறுகிறார் எச் . ராஜா . நாகப்பட்டினம் மாவட்டம் , சீர்காழியில் பா . ஜ . க சார்பில் விவசாயிகளின் உரிமை மீட்பு பொதுக்கூட்டம் நடைபெற்றது . இந்தக் கூட்டத்திற்கு மாவட்ட தலைவர் வெங்கடேசன் தலைமை வகித்தார் . மாவட்ட பொதுச்செயலாளர்கள் அமிர்த விஜயக்குமார் , நாஞ்சில் பாலு , செயலாளர்கள் உமாமகேஸ்வரி , முத்துசாமி , கொள்ளிடம் ஒன்றிய தலைவர் நேதாஜி ஆகியோர் முன்னிலை வகித்தனர் . மாவட்ட பொதுச் செயலாளர் ராமசெந்தில்குமார் வரவேற்றார் . இதில் , மாநில பொதுச் செயலாளர் கருப்பு முருகானந்தம் , துணை தலைவர் நாகராஜன் , பாராளுமன்ற தொகுதி இணை பொறுப்பாளர் அகோரம் , தஞ்சை கோட்ட பொறுப்பாளர் தங்கவரதராஜன் ஆகியோர் பேசினர் . இந்த்க கூட்டத்தில் அக்கட்சியின் தேசிய செயலாளர் எச் . ராஜா பங்கேற்று பேசியதுஃ " கடந்த 50 ஆண்டுகளாக காவிரி டெல்டா விவசாயிகளுக்கு துரோகம் செய்த தி . மு . க . வின் துரோகத்திற்கு முடிவு கொண்டுவந்து , தற்போது காவிரி பிரச்சனையில் விவசாயிகளுக்கு நியாயம் வழங்கி உள்ள பிரதமர் நரேந்திரமோடி அரசுக்கு நன்றி தெரிவிக்கும் கூட்டமாகதான் இதை பார்க்கிறோம் . கடந்த 1924 - ஆம் ஆண்டு சென்னை மாகாணத்துக்கும் , மைசூர் மாநிலத்துக்கும் இடையே ஒரு ஒப்பந்தம் போடப்பட்டது . இந்த ஒப்பந்தத்தின் பிரதான அம்சம் என்னவென்றால் , கர்நாடகத்தில் அணை கட்டுவதாக இருந்தால் தமிழகத்திடம் ஒப்புதல் பெற வேண்டும் . அதேபோல தமிழகத்தில் அணை கட்ட வேண்டும் என்றால் கர்நாடகாவிடம் ஒப்புதல் பெற வேண்டும் . தமிழகத்தில் இதுவரை ஒரு அணையும் கட்டப்படவில்லை . ஆனால் , கர்நாடகா ஹேமாவதி , ஹேரங்கி , கபினி ஆகிய அணைகளை கட்டியது . இது தொடர்பாக 1970 - ஆம் ஆண்டு சட்டசபையில் கருணாநிதி பேசியபோது கர்நாடகா அரசு அவர்கள் தேவைக்கு அணைகளை கட்டி கொள்கிறார்கள் . இதில் எங்களுக்கு ஆட்சேபனை இல்லை என்று பேசினார் . இதனை யாரும் மறுக்க முடியாது . தமிழகத்தில் டெல்டா விவசாயிகளுக்கு முதல் துரோகம் செய்தது தி . மு . க . , அதற்கு துணை போனது காங்கிரஸ் கட்சி . அதேபோல் 1974 - ஆம் ஆண்டு காவிரி ஒப்பந்தத்தை புதுப்பிக்காமல் விவசாயிகளுக்கு துரோகம் செய்ததும் தி . மு . க . தான் . உச்ச நீதிமன்றத்தில் காவிரியில் தமிழகத்தின் உரிமையை பெறுவதற்கு தமிழக அரசு தொடுத்த வழக்கையும் வாபஸ் வாங்கியது கருணாநிதிதான் . இப்படி காவிரி பிரச்சனையில் விவசாயிகளுக்கு துரோகம் செய்த தி . மு . க . இனி ஒருபோதும் ஆட்சிக்கு வர முடியாது . கர்நாடகாவில் ஒரு நாள் முதலமைச்சராக எடியூரப்பா இருந்த காரணத்தால்தான் உச்ச நீதிமன்றத்தில் காவிரி மேலாண்மை ஆணையத்திற்கு எதிர்ப்பு தெரிவிக்கவில்லை . ஜி . எஸ் . டி . வரியால் எல்லா அத்தியாவசிய பொருட்களின் விலையும் குறைந்துள்ளது " என்று அவர் பேசினார் . இந்தக் கூட்டத்தில் தேசிய பொதுக்குழு உறுப்பினர் ராஜேந்திரன் , மாநில இளைஞர் அணி செயலாளர் சரண்ராஜ் , வக்கீல்கள் பிரிவு செயலாளர் வக்கீல் கணேசமூர்த்தி , மாவட்ட நிர்வாகிகள் குருமூர்த்தி , அருணாச்சலம் உள்பட பலர் பங்கேற்றனர் . இக்கூட்டத்தின் முடிவில் சீர்காழி நகர தலைவர் செல்வம் நன்றி தெரிவித்தார் .


தே . மு . தி . க தலைவர் கேப்டன் விஜயகாந்த் சென்னை மியாட் மருத்துவமனையில் அனுமதிக்கப்பட்டதன் பின்னணி தகவல் வெளியாகியுள்ளது . சென்னையில் நேற்று மாலை ஏழு மணி அளவில் கேப்டன் வீடு திடீரென பரபரப்புக்குள்ளானது . சுமார் 7.15 மணி அளவில் கேப்டனின் மைத்துனர் சுதீஷ் கேப்டன் வீட்டுக்கு வந்து சேர்ந்தார் . அதன் பின்னர் கேப்டன் வீட்டில் இருந்து புறப்பட்ட ஆடி கார் ஒன்று நேராக ராமாவரத்தில் உள்ள மியாட் மருத்துவமனைக்கு பறந்தது . வழக்கமாக கேப்டன் தனது உடல்நிலையை பரிசோதனை செய்து கொள்வது மியாட் மருத்துவமனையில் தான் . கேப்டன் மருத்துவமனைக்கு அழைத்துச் செல்லப்பட்ட தகவல் அவரது வீட்டிற்கு பாதுகாப்பிற்கு நிற்கும் போலீசார் மூலம் மேலிடத்திற்கு தெரிவிக்கப்பட்டது . இதனை தொடர்ந்து உளவுத்துறை போலீசார் மியாட் மருத்துவமனைக்கு விரைந்தனர் . அவர்கள் அளித்த தகவலே கேப்டன் சீரியஸ் என்று சமூக வலைதளங்களில் வதந்திகள் பரவ காரணம் என்று தே . மு . தி . கவினர் குற்றஞ்சாட்டுகின்றனர் . ஆனால் உண்மையில் கேப்டன் உடல்நிலையில் எந்த பின்னடைவும் இல்லை . அவர் அமெரிக்காவில் இருந்து திரும்பியது முதல் எப்படி இருக்கிறாரோ அப்படியே தான் தற்போதும் இருக்கிறார் . அப்படி என்றால் எதற்காக கேப்டன் திடீரென மியாட் மருத்துவமனைக்கு இரவு எட்டு மணிக்கு அழைத்துச் செல்லப்பட வேண்டும் என்கிற கேள்வி எழுந்தது . இதற்கு கேப்டனின் மைத்துனர் சுதீஷ் , அவரை வழக்கமான உடல் பரிசோதனைக்கு அழைத்துச் சென்றதாக விளக்கம் அளித்தார் . ஆனால் இரவு எட்டு மணிக்கு நிச்சயமாக வழக்கமான உடல் பரிசோதனைக்கு யாரையும் அழைத்துச் செல்லமாட்டார்கள் என்று லாஜிக்காக செய்தி சேனல்களில் செய்தியாளர்கள் செய்தி கூறினர் . இதனை தொடர்ந்து நமக்கு தெரிந்த வட்டாரங்கள் மூலமாக விசாரித்த போது தான் , கேப்டனுக்கு கடந்த 3 ஆண்டுகளாக டயாலிசிஸ் செய்யப்பட்டு வருகிறது . மூன்று ஆண்டுகளாக டயாலிசிஸ் செய்யப்படுவதால் கேப்டன் வீட்டிலேயே அதற்கான ஏற்பாடுகள் செய்யப்பட்டுள்ளன . மியாட் மருத்துவமனையில் இருந்து மருத்துவர்கள் நேரில் சென்று கேப்டனுக்கு டயாலிசிஸ் செய்யப்படுவது வழக்கம் . அந்த வகையில் நேற்று மருத்துவர்கள் டயாலிசிஸ் செய்த போது எதிர்பார்த்த அளவிலான ரிசல்ட் கிடைக்கவில்லை . இதனால் ஏதும் பின்விளைவுகள் ஏற்பட்டுவிடக்கூடாது என்பதற்காக அந்த மருத்துவர்கள் உடனடியாக மியாட் மருத்துவமனைக்கு அழைத்துச் சென்றுள்ளனர் . டயாலிசிஸ் முடிந்து வழக்கமான உடல் பரிசோதனைகள் முடிந்தாலும் கூட மருத்துவர்கள் கூறும் வரை தொடர்ந்து விஜயகாந்த் மருத்துவமனையில் தான் இருப்பார் என்று அவரது குடும்ப வட்டாரங்கள் தெரிவிக்கின்றன .


ஐந்து முறை வாய்ப்பளித்தும் மக்கள் நலனுக்காக திமுக ஆட்சியை பயன்படுத்தவில்லை என்று முதலமைச்சர் எடப்பாடி பழனிசாமி கூறியுள்ளார் . தருமபுரியில் எம்ஜிஆர் நூற்றாண்டு விழா தற்போது தொடங்கி நடைபெற்று வருகிறது இந்த விழாவில் முதலமைச்சர் , துணை முதலமைச்சர் , அமைச்சர்கள் , மற்றும் அதிமுக தொண்டர்கள் பலர் கலந்து கொண்டுள்ளனர் . எம் . ஜி . ஆர் . நூற்றாண்டு விழா தமிழக மாவட்டங்களில் தற்போது கொண்டாடப்பட்டு வருகிறது . அந்த வகையில் இன்று தருமபுரியில் கொண்டாடப்பட்டு வருகிறது . அப்போது பேசிய அவர் , ஸ்டாலின் பூதக்கண்ணாடியை கொண்டு குறையை தேடுவதாக கூறினார் . அரசுக்கு நெருக்கடி கொடுத்து கெட்டப்பெயர் ஏற்படுத்த முயற்சிப்பதாகவும் ஸ்டாலின் மீது குற்றம் சாட்டினார் . ஆட்சி பொறுப்பேற்றது முதல் மக்களுக்காக உழைத்துக் கொண்டிருக்கிறோம் . பிரச்சனையை எப்படி சமாளிக்க வேண்டும் என்பதை ஜெயலலிதா எங்களுக்கு கற்றுக் கொடுத்துள்ளார் . ஐந்து முறை வாய்ப்பளித்தும் மக்கள் நலனுக்கு திமுக ஆட்சியை பயன்படுத்தவில்லை என்று குற்றம் சாட்டினார் . அரசு பலனை அனுபவித்துக் கொண்டு அரசை குறை கூறுபவர்களை மன்னிக்க முடியாது என்றார் . மரத்தைவிட்டு பூ கீழே விழுவதால் மரத்துக்கு எந்த பாதிப்பு இல்லை என்று கூறினார் .


18 எம் . எல் . ஏ . க்கள் தகுதிநீக்க வழக்கை ஆகஸ்ட் 16 - ம் தேதிக்கு உயர்நீதிமன்றம் ஒத்திவைத்துள்ளது . முதல்வர் , சபாநாயகர் , அரசு கொறடா ஆகியோர் தரப்பு வாதம் நிறைவு பெற்றதையடுத்து வழக்கை நீதிபதி ஒத்திவைத்தார் . முன்னதாக தினகரன் ஆதரவு எம்எல்ஏக்கள் 18 பேர் தகுதிநீக்கம் செய்யப்பட்டதை எதிர்த்து சென்னை உயர்நீதிமன்றத்தில் வழக்கு தொடரப்பட்டது . இந்த வழக்கை விசாரித்த தலைமை நீதிபதி இந்திரா பானர்ஜி , நீதிபதி சுந்தர் ஆகியோர் மாறுபட்ட தீர்ப்பை வழங்கினர் . இதனையடுத்து இந்த வழக்கு 3 - வது நீதிபதி சத்தியநாராயணா விசாரித்து வருகிறார் . நேற்றைய விசாரணையின் போது முதல்வர் தரப்பு வாதிடப்பட்டது . அதில் முதல்வரை மாற்றக்கோரி 18 எம்எல்ஏக்கள் ஆளுநரிடம் புகார் அளித்ததாகவும் , இந்த விவகாரத்தில் ஆளுநர் முடிவெடுக்க முடியாது எனவும் கூறப்பட்டது . இன்றைய விசாரணையின் போது கொறடா தரப்பு வழக்கறிஞர் வாதத்தை முன்வைத்தார் . அதில் 18 எம் . எல் . ஏ . க்களை சபாநாயகர் தகுதிநீக்கம் செய்தது சரியானது தான் . மேலும் சபாநாயகரின் முடிவில் தலையிட நீதிமன்றத்திற்கு அதிகாரம் இல்லை என்றும் தெரிவித்தார் . அரசுக்கு எதிரான தனது நிலைப்பாட்டை எம் . எல் . ஏ ஜக்கையன் மாற்றி கொண்டார் . ஜக்கையனை தவிர மற்ற 18 பேரும் நிலைப்பாட்டை மாற்றிக்கொள்ளவில்லை என்று தெரிவிக்கப்பட்டது . அரசுக்கு எதிரான நிலைப்பாட்டை மாற்றாததால் தகுதி நீக்க பரிந்துரைத்தேன் என்று அரசு கொறடா கூறினார் . அரசு கொறடாவின் வாதம் இன்று நிறைவடைந்ததையடுத்து விசாரணை ஒத்திவைக்கப்பட்டது . நாளை மறுநாள் மீண்டும் விசாரணை தொடங்கும் என அறிவிக்கப்பட்டது .


மேற்கிந்தியத் தீவுகளுக்கு எதிரான மூன்றாவது டெஸ்ட் கிரிக்கெட் போட்டியில் பாகிஸ்தான் தனது முதல் இன்னிங்ஸில் 376 ஓட்டங்கள் எடுத்து பட்டையைக் கிளப்பியுள்ளது . மேற்கிந்தியத் தீவுகளுக்கு எதிரான 3 - ஆவது டெஸ்ட் கிரிக்கெட் போட்டி டொமினிகாவில் நடைபெற்று வருகிறது . இதில் முதலில் பேட் செய்த பாகிஸ்தான் , முதல் நாள் ஆட்டநேர முடிவில் 69 ஓவர்களில் 2 விக்கெட் இழப்புக்கு 169 ஓட்டங்கள் எடுத்திருந்தது . இரண்டாவது நாளான வியாழக்கிழமை தொடர்ந்து ஆடிய பாகிஸ்தான் அணியில் யூனிஸ்கான் 18 ரன்களில் ஆட்டமிழக்க , கேப்டன் மிஸ்பா உல் ஹக் களம்புகுந்தார் . இதன்பிறகு சதமடித்த அசார் அலி , 334 பந்துகளில் 127 ஓட்டங்கள் குவித்து ஆட்டமிழந்தார் . பின்னர் , களம்புகுந்த ஆசாத் ஷபிக் 17 ஓட்டங்களில் வெளியேற , மிஸ்பா உல் ஹக் 59 ஓட்டங்களிலும் , முகமது ஆமிர் 7 ஓட்டங்களிலும் , யாசிர் ஷா ஓட்டங்கள் ஏதுமின்றியும் ஆட்டமிழந்தனர் . ஒருபுறம் விக்கெட் விழுந்தாலும் , மறுமுனையில் அபாரமாக ஆடிய சர்ஃப்ராஸ் அஹமது 73 பந்துகளில் 51 ஓட்டங்கள் சேர்த்து ஆட்டமிழந்தார் . கடைசி விக்கெட்டாக முகமது அப்பாஸ் 4 ஓட்டங்களில் நடையைக் கட்ட , பாகிஸ்தானின் முதல் இன்னிங்ஸ் 146.3 ஓவர்களில் 376 ஓட்டங்களோடு முடிவுக்கு வந்தது . மேற்கிந்தியத் தீவுகள் தரப்பில் ரோஸ்டான் சேஸ் 4 விக்கெட்டுகளையும் , ஜேசன் ஹோல்டர் 3 விக்கெட்டுகளையும் வீழ்த்தினர் . பின்னர் முதல் இன்னிங்ஸை ஆடிய மேற்கிந்தியத் தீவுகள் அணி மூன்றாவது நாளான நேற்று 28.2 ஓவர்களில் ஒரு விக்கெட் இழப்புக்கு 46 ஓட்டங்கள் எடுத்திருந்தது . பாவெல் 31 ஓட்டங்களில் ஆட்டமிழந்தார் . பிரத்வெயிட் 12 ஓட்டங்கள் , ஹெட்மையர் 1 ஓட்டத்துடன் களத்தில் இருக்கின்றனர் . அடுத்த ஆட்டத்தில் அடித்து ஆடினால் தான் பாகிஸ்தான் ஓட்டக்குவிப்பை முறியடித்து முன்னிலை பெறும் மே . தீவுகள் .


என்ன தான் பிக் பாஸ் நிகழ்ச்சியின் சீசன்1 போல இந்த் இரண்டாவது சீசன் இல்லை என புலம்பினாலும் , சீசன்2க்கு என தனி ரசிகர்கூட்டம் இருக்க தான் செய்கிறது . பிக் பாஸ் நிகழ்ச்சியையும் , அதில் வரும் போட்டியாளர்களையும் விமர்சித்து விமர்சித்தே பொழுது போக்கிய பிக் பாஸ் ரசிகர்களுக்கு பிக் பாஸ் நிகழ்ச்சி நிறைவடைந்தது கொஞ்சம் வருத்தமாக தான் இருக்கிறது . பிக் பாஸ் வீட்டிலிருந்து அனைவரும் காலி செய்து போன பிறகு , ஏதோ பக்கத்துவீட்டில் இருந்த யாரோ வீட்டை காலி செய்து போனது போன்று ஃபீலிங்கில் இருக்கும் பிக் பாஸ் ரசிகர்களுக்காக அவ்வப்போது பிக் பாஸ் பிரபலங்களை சிறப்பு விருந்தினராக அழைத்தும் , சிறப்பு நிகழ்ச்சி நடத்தியும் , எண்டெர்டெயின் செய்து வருகிறது விஜய் டிவி . என்ன தான் இருந்தாலும் பிக் பாஸ் பார்த்த மாதிரி இல்லை என புலம்பும் ரசிகர்கள் அடுத்த சீசன் எப்போது வரும் என இப்போதே காத்திருக்கவும் தொடங்கிவிட்டனர் . இதனிடையே சமீபத்தில் ”வெல்கம் டு பிக் பாஸ் சீசன் 3” என்று ஒரு பிரமோவை வெளியிட்டிருக்கிறது . ஆனால் இந்த பிக் பாஸ் வழக்கமான நிகழ்ச்சி மாதிரி கிடையாது . முழுக்க முழுக்க காமெடியான பிக் பாஸ் தான் இது . வழக்கமாக ஒளிபரப்பாகி வரும் கலக்கப்போவது யார் சேம்பியன்ஸ் நிகழ்ச்சியில் இந்த வாரம் பிக் பாஸ் நிகழ்ச்சியை தான் கான்செப்டாக எடுத்து கலாய்த்திருக்கிறது . சிரிச்சா போச்சு அணி . அதை தான் இந்த டைட்டிலில் பிரமோவாக போட்டிருக்கின்றனர் . குறைந்த பட்சம் இந்தபுதிய பிக் பாஸ் வீட்டின் காமெடியை பார்த்தாவது ஆறுதல் கொள்வார்கள் தானே பிக் பாஸ் ரசிகர்கள் .


எங்கிருந்தெல்லாம் எதிர்ப்பு கிளம்புது பாருங்க ! ! ஆந்திராவில் கமலஹாசன் உருவப்படம் எரிப்பு ! ! ! இந்து தீவிரவாதம் குறித்து கருத்து தெரிவித்த நடிகர் கமல் ஹாசனுக்கு எதிர்ப்பு தெரிவித்து , ஆந்திர மாநிலம் விசாகப்பட்டனத்தில் அவரது உருவப்படம் எரிக்கப்பட்டது . தீவிர அரசியலில் களமிறங்க தயாராகி வரும் நடிகர் கமல் ஹாசன் , ஆனந்த விகடன் வார இதழில் தனது கருத்துக்களை பகிர்ந்து கொண்டு வருகிறார் . அதில் இந்து தீவிரவாதம் குறித்து அவர் எழுதிய கட்டுரை மிகவும் சர்ச்சையை ஏற்படுத்தியது . இதற்கு பல தரப்பில் இருந்தும் கடும் கண்டனங்கள் கிளம்பின . உத்தரப்பிரதேச மாநிலம் வாரணாசியில் கமல் மீது 5 பிரிவுகளின் கீழ் வழக்குப்பதிவு செய்யப்பட்டுள்ளது . இதேபோல் வாரணாசியில் உள்ள கூடுதல் தலைமை ஜூடிசியல் மாஜிஸ்திரேட்டு நீதிமன்றத்தில் வழக்குப்பதிவு செய்யப்பட்டுள்ளது . வரும் 22 ஆம் தேதி இந்த வழக்கு விசாரணைக்கு வருகிறதுஇந்நிலையில் ஆந்திர மாநிலம் விசாகப்பட்டனத்தில் ஜனா ஜகாரானா சமிதி என்ற அமைப்பு சார்பில் நடிகர் கமல்ஹாசனை கண்டித்து போராட்டம் நடைபெற்றது . இந்த போராட்டத்தின்போது நடிகர் கமலஹாசன் உருவப்படத்தை எரித்தனர் . இதனிடையே திருவண்ணாமலை , ராமேஸ்வரம் உள்ளிட்ட நகரங்களில் இந்து தீவிரவாதம் குறித்த கமல்ஹாசன் தெரிவித்த கருத்துககு எதிராக அவர் மீது நடவடிக்கை எடுக்க வேண்டும் என போலீசில் புகார் அளிக்கப்பட்டுள்ளது .


இங்கிலாந்துக்கு எதிரான கடைசி டெஸ்ட் போட்டியில் தனது முதல் சதத்தை பதிவு செய்த ரிஷப் பண்ட் , புதிய மைல்கல்லை எட்டியுள்ளார் . இந்தியா இங்கிலாந்து இடையேயான 5 போட்டிகள் கொண்ட டெஸ்ட் தொடரை இங்கிலாந்து அணி 4 - 1 என வென்றது . இந்த தொடரின் முதல் மற்றும் நான்காவது டெஸ்ட் போட்டிகளில் வெற்றியின் விளிம்புவரை சென்று தோல்வியை தழுவிய இந்திய அணி , கடைசி போட்டியிலும் அதேபோல வெற்றி நம்பிக்கையை விதைத்து , ஆனால் இறுதியில் தோல்வியை தழுவியது . லண்டன் ஓவல் மைதானத்தில் நடந்த கடைசி டெஸ்ட் போட்டியில் 464 ரன்கள் என்ற கடின இலக்குடன் களமிறங்கிய இந்திய அணியின் முதல் மூன்று விக்கெட்டுகள் ( தவான் , புஜாரா , கோலி ) 2 ரன்களிலேயே விழுந்துவிட்டது . 2 ரன்களுக்கு 3 விக்கெட்டுகள் என்ற மிகவும் மோசமான நிலையிலிருந்த இந்திய அணியை ராகுலும் ரஹானேவும் சேர்ந்து மீட்டெடுத்தனர் . 4வது விக்கெட்டுக்கு இந்த ஜோடி 118 ரன்களை சேர்த்தது . அதன்பிறகு விஹாரியும் டக் அவுட்டானார் . அதனால் 121 ரன்களுக்கே 5 விக்கெட்டுகளை இழந்த இந்திய அணியை , மீண்டும் ராகுலுடன் சேர்ந்து மீட்டெடுத்தவர் ரிஷப் பண்ட் . ராகுல் - பண்ட் ஜோடி இங்கிலாந்து அணிக்கு பயத்தை காட்டியது . இந்த ஜோடி விக்கெட்டை விட்டுக்கொடுக்காமல் அதேநேரத்தில் அடித்தும் ஆடியதால் , இவர்கள் களத்தில் நிற்கும்போது இங்கிலாந்து வீரர்களிடம் பதற்றத்தை பார்க்க முடிந்தது . ராகுல் சதமடிக்க , அவரை தொடர்ந்து ரிஷப் பண்ட்டும் சர்வதேச கிரிக்கெட்டில் தனது முதல் சதத்தை பதிவு செய்தார் . இந்திய அணி இந்த போட்டியில் தோற்றிருந்தாலும் , ராகுல் மற்றும் பண்ட்டின் ஆட்டம் அபாரமானது . இந்த தொடரின் மூன்றாவது டெஸ்ட் போட்டியில் அறிமுகமான ரிஷப் பண்ட் , தனது மூன்றாவது போட்டியில் முதல் சதத்தை பதிவு செய்தார் . 114 ரன்கள் எடுத்து ரிஷப் பண்ட் அவுட்டானார் . போட்டியின் நான்காவது இன்னிங்ஸில் சதமடித்ததன் மூலம் ரிஷப் பண்ட் புதிய மைல்கல் ஒன்றை எட்டியுள்ளார் . அதாவது , டெஸ்ட் போட்டியின் நான்காவது இன்னிங்ஸில் சதமடித்த முதல் இந்திய விக்கெட் கீப்பர் என்ற பெருமையையும் நான்காவது இன்னிங்ஸில் அதிக ரன்கள் எடுத்த மூன்றாவது விக்கெட் கீப்பர் என்ற மைல்கல்லையும் எட்டியுள்ளார் . இந்த பட்டியலில் 149 ரன்களுடன் ஆஸ்திரேலிய அணியின் முன்னாள் விக்கெட் கீப்பர் கில்கிறிஸ்ட் முதலிடத்திலும் 117 ரன்களுடன் பாகிஸ்தான் அணியின் முன்னாள் விக்கெட் கீப்பர் மொயின் கானும் உள்ளனர் . இவர்களை தொடர்ந்து 114 ரன்களுடன் ரிஷப் பண்ட் மூன்றாவது இடத்தில் உள்ளார் . நான்காவது இன்னிங்ஸில் தோனி உட்பட வேறு எந்த இந்திய விக்கெட் கீப்பரும் சதமடித்ததில்லை என்பது குறிப்பிடத்தக்கது .


பிரம்மாண்ட இயக்குநர் ஷங்கரின் இயக்கத்தில் , ரஜினிகாந்த் , அக்ஷய் குமார் , ஏ . ஆர் . ரகுமான் , லைகா புரொடக்ஷன்ஸ் ஆகியோர் கைகோர்த்த இந்திய சினிமா உலகம் இதுவரை கண்டிராத ரூ . 543 கோடி பொருட்செலவில் தயாரிக்கப்பட்ட 2.0 நேற்று உலகம் முழுவதும் 10,000 தியேட்டரில் வெளியானது . படம் வெளியாவதற்கு முன்பே , விநியோக உரிமை , சாட்டிலைட் உரிமம் என ரூ . 100 கோடிக்கும் அதிகமாக வசூலை ஈட்டியுள்ளது . ஹாலிவுட் சிட்டியான அமெரிக்காவிலும் 2.0 வெளியாகியுள்ளது . இப்படம் 224 பகுதிகளில் ரிலீஸ் ஆனது . படத்தின் உள்ளூர் வசூலை பார்த்து விட்டோம் . அமெரிக்காவில் அதன் வசூல் எவ்வளவு தெரியுமா ? அமெரிக்காவில் மொத்தம் 224 பகுதிகளில இப்படம் ரிலீஸ் ஆகியுள்ளது . அங்குள்ள இந்தியர்கள் ஆவலுடன் பார்த்து வருகின்றனர் . முதல் நாள் வசூல்படி மாலை 5 மணி வரை ஒரு லட்சத்து 73 ஆயிரத்து 451 டாலர் வசூல் செய்துள்ளது . இரவு 10 மணி வரை ரூ . 2 கோடி வசூல் செய்துள்ளது . மேலும் நியூசிலாந்தில் ரூ . 11 . 11 லட்சமும் , ஆஸ்திரேலியாவில் ரூ . 58 . 46 லட்சமும் வசூல் செய்துள்ளது .


இந்தியாவுக்கு எதிரான 2 - வது டி20 ஆட்டத்தில் ஆறு விக்கெட்டுகள் வித்தியாசத்தில் வெற்றி பெற்றது தென் ஆப்பிரிக்கா . மொத்தம் மூன்று ஆட்டங்களைக் கொண்ட இந்த டி20 தொடரை வெற்றியுடன் தொடங்கியது இந்தியா . இந்த நிலையில் , சென்சுரியனில் 2 - வது டி20 ஆட்டம் நேற்று நடைபெற்றது . இதில் , டாஸ் வென்ற தென் ஆப்பிரிக்க அணி பந்துவீசத் தீர்மானித்தது . இதையடுத்து , இந்திய வீரர்கள் களம் இறங்கினர் . தொடக்க ஆட்டக்காரர்களான ரோஹித் சர்மா ஜூனியர் டாலாவின் பந்துவீச்சில் எல்பிடபிள்யூ ஆகி ' டக் ' அவுட் ஆனார் . இதையடுத்து , ஷிகர் தவன் 14 பந்துகளில் 24 ஓட்டங்கள் எடுத்திருந்தபோது டுமினி பந்துவீச்சில் ஆட்டமிழந்தார் . கேப்டன் கோலி வந்த வேகத்தில் கிளாசென்னிடம் கேட்ச் கொடுத்து 1 ஓட்டத்தில் பெவிலியன் திரும்பினார் . சுரேஷ் ரெய்னாவுடன் மணீஷ் பாண்டே ஜோடி சேர்ந்தார் . இருவரும் சிறப்பாக விளையாடினர் . எனினும் , 11 - வது ஓவரில் பெலுக்வாயோ வீசிய பந்தில் எல்பிடபிள்யூ ஆனார் ரெய்னா . அப்போது அவர் 24 பந்துகளில் 30 ஓட்டங்கள் எடுத்திருந்தார் . அணியின் ஸ்கோர் 90 - ஆக இருந்தது . இளம் வீரரான மணீஷ் பாண்டேவுடன் ஜோடி சேர்ந்தார் விக்கெட் கீப்பர் எம் . எஸ் . தோனி . இருவரும் சிறப்பாக விளையாடி அணியின் ஸ்கோரை மளமளவென உயர்த்தினர் . இருவரும் தங்களது அரை சதத்தைப் பதிவு செய்தனர் . 20 ஓவர்கள் முடிவில் இந்திய அணி 4 விக்கெட்டுகள் இழப்புக்கு 188 ஓட்டங்கள் குவித்தது . அதிகபட்சமாக மணீஷ் பாண்டே 48 பந்துகளில் 79 ஓட்டங்களும் , தோனி 28 பந்துகளில் 52 ஓட்டங்களும் எடுத்து ஆட்டமிழக்காமல் இருந்தனர் . 189 ஓட்டங்கள் எடுத்தால் வெற்றி என்ற இலக்குடன் தென் ஆப்பிரிக்கா விளையாடத் தொடங்கியது . அந்த அணியின் தொடக்க ஆட்டக்காரரான ஜே . ஜே . ஸ்மட்ஸ் , உனத்கட் பந்துவீச்சில் ரெய்னாவிடம் கேட்ச் கொடுத்து 2 ஓட்டங்களில் ஆட்டமிழந்தார் . கேப்டனி டுமினி களம் இறங்கி ஹென்ரிக்ஸுக்கு தோள் கொடுத்தார் . எனினும் , அதிரடி ஆட்டத்தை வெளிப்படுத்தி வந்த ஹென்ரிக்ஸை வெளியேற்றினார் ஷர்துல் . அதிரடியாக விளையாடி 69 ஓட்டங்கள் எடுத்த விக்கெட் கீப்பர் கிளாசென் உனத்கட் பந்துவீச்சில் தோனியிடம் கேட்ச் கொடுத்தும் , டேவிட் மில்லர் 5 ரன்களில் பாண்டியா பந்துவீச்சிலும் ஆட்டமிழந்தனர் . டுமினி அரை சதம் பதிவு செய்தார் . பின்னர் , 64 ஓட்டங்களுடன் டுமினியும் , 16 ஓட்டங்களுடன் பெஹர்தீனும் ஆட்டமிழக்காமல் இருந்தனர் . 18 . 4 ஓவர்களில் 189 ஓட்டங்கள் எடுத்து தென் ஆப்பிரிக்கா வெற்றி பெற்றது . இந்தத் தொடரின் 3 - வது ஆட்டம் கேப் டவுனில் சனிக்கிழமை நடைபெற உள்ளது .


தென்னாப்பிரிக்காவுக்கு எதிரான முதல் டெஸ்ட் போட்டியில் அடுத்தடுத்து மூன்று விக்கெட்டுகளை வீழ்த்தி புவனேஷ்வர் குமார் அசத்தினார் . இந்தியாவில் நடைபெற்ற அனைத்து தொடர்களையும் வென்று கோலி தலைமையிலான இந்திய அணி வலுவான நிலையில் உள்ளது . இந்நிலையில் , பெரிதும் எதிர்பார்க்கப்பட்ட தென்னாப்பிரிக்காவுக்கு எதிரான முதல் டெஸ்ட் போட்டி கேப்டவுன் மைதானத்தில் மதியம் 2 மணிக்கு தொடங்கியது . டாஸ் வென்ற தென்னாப்பிரிக்க கேப்டன் டு பிளெஸிஸ் , முதலில் பேட்டிங்கை தேர்வு செய்தார் . தொடக்க ஆட்டக்காரர்களாக எல்கர் மற்றும் மார்க்ராம் களமிறங்கினர் . முதல் ஓவரின் மூன்றாவது பந்திலேயே எல்கரை வீழ்த்திய புவனேஷ்வர் குமார் , அதற்கடுத்து 5 ரன்களில் மார்க்ரமையும் 3 ரன்களில் ஹாசிம் ஆம்லாவையும் வெளியேற்றினார் . 13 ரன்களுக்கே முதல் மூன்று விக்கெட்டுகளை தென்னாப்பிரிக்க அணி இழந்தது . எனினும் அடுத்ததாக ஜோடி சேர்ந்த டிவில்லியர்ஸ் மற்றும் டு பிளெஸிஸ் ஜோடி நிதானமாக ஆடிவருகிறது . 15 ஓவரின் முடிவில் 3 விக்கெட் இழப்பிற்கு 55 ரன்கள் எடுத்துள்ளது . டிவில்லியர்ஸும் டுபிளெஸிசும் களத்தில் உள்ளனர் .


“ஆசிய பாரா விளையாட்டு – 2018” என்ற மாற்றுதிறனாளிகளுக்கான விளையாட்டு போட்டிகளானது இந்தோனேஷியா நாட்டில் ஜெகார்த்தா நகரில் நடந்தது . ஆசிய கண்டத்தில் உள்ள நாடுகளில் 44 நாடுகள் கலந்துகொண்டு சிறப்பிக்கும் மிகப்பெரிய பாரா விளையாட்டுப் போட்டியான இதில் இந்தியாவில் இருந்து 198 வீரர்கள் வீராங்கனைகள் கலந்து கொண்டார்கள் . 13ம் தேதி இந்த விளையாட்டு போட்டிகள் முடிவுக்கு வந்தன . இந்தியாவை சேர்ந்த வீரர்கள் 15 தங்கம் , 24 வெள்ளி 35 வெண்கலம் பெற்று 9வது இடத்தைப்பிடித்தனர் . இந்த போட்டியில் 18 வகை விளையாட்டுகள் நடப்பாண்டு சேர்க்கப்பட்டுள்ளன . இதில் இந்தியா சார்பில் திருச்சியைச் சேர்ந்த ஜெனித்தா ஆண்டோ செஸ் வினளயாட்டு போட்டிகளில் கலந்து கொண்டார் . இதில் ஜெனித்தா ஆண்டோ வேகமாக காய்களை நகர்த்தும் பிரிவில் தங்க பதக்கமும் , தரநிலை ஒற்றையர் பிரிவில் வெள்ளி பதக்கமும் , வேகமாக காய்களை நகர்த்தும் இரட்டையர் பிரிவில் சில்வர் பதக்கமும் , தரநிலை இரட்டையர் பிரிவில் வெண்கல பதக்கம் என 4 பதக்கங்கள் வென்று இந்தியாவிற்கும் , தமிழ்நாட்டிற்கும் பெருமை சேர்த்துள்ளார் . அவர் இன்று விமானம் மூலம் திருச்சி விமானநிலையத்திற்கு வந்த ஜெனித்தா ஆண்டோவிற்கு சமூக அமைப்புகள் மற்றும் பொதுமக்கள் , உறவினர்கள் உற்சாக வரவேற்பு அளித்தனர் . முன்னதாக பிரதமர் நரேந்திர மோடியை ஜெனித்தா ஆண்டோ சந்தித்து வாழ்த்து பெற்று வந்தார் .


சிவகங்கை டி . டி . வி . தினகரம் குடும்ப அரசியல் கூடாது என்கிறார் . குடும்பம் இல்லாமல் அவர் எங்கிருந்து வந்தார் ? என்று “அம்மா அணி” என்ற பெயரில் புதிய அமைப்பு தொடங்கிய சசிகலாவின் தம்பி திவாகரன் தெரிவித்துள்ளார் . முன்னாள் முதலமைச்சர் ஜெயலலிதா இறந்த பிறகு அ . தி . மு . க . வில் பெரும் பிளவு ஏற்பட்டது . அ . தி . மு . க . அம்மா அணி என்ற பெயரில் ஒரு அணியும் , அ . தி . மு . க . புரட்சிதலைவி அம்மா அணி என்ற பெயரில் ஒரு அணியும் தனித்தனியாக இயங்கின . சொத்து குவிப்பு வழக்கில் சசிகலா சிறை சென்ற பிறகு எடப்பாடி பழனிசாமி முதலமைச்சரானார் . அம்மா அணியினர் , ஓ . பன்னீர்செல்வம் தலைமையிலான புரட்சி தலைவி அம்மா அணியினருடன் பேச்சுவார்த்தை நடத்தினர் . இதனைத் தொடர்ந்து இரு அணியினரும் ஒன்று சேர்ந்தனர் . என்ற பெயரும் , இரட்டை இலை சின்னமும் ஓ . பன்னீர்செல்வம் , எடப்பாடி பழனிசாமி அணிக்கு கிடைத்தது . தினகரன் எம் . எல் . ஏ . அம்மா மக்கள் முன்னேற்ற கழகம் என்ற பெயரில் ஒரு தனி கட்சியை உருவாக்கினார் . இந்த கட்சிக்கு ஆதரவு தெரிவித்து வந்தார் சசிகலாவின் தம்பி திவாகரன் . ஆனால் , தற்போது திவாகரனுகும் , தினகரனுக்கும் இடையே திடீரென கருத்து வேறுபாடு ஏற்பட்ட நிலையில் திவாகரன் “அம்மா அணி” என்ற பெயரில் புதிய அமைப்பை தொடங்கி உள்ளார் . இதன் தொடக்க விழா திருவாரூர் மாவட்டம் மன்னார்குடியில் நேற்று நடந்தது . இந்த விழாவில் ஜெயலலிதாவின் உருவப்படத்துக்கு திவாகரன் மலர் தூவி மரியாதை செலுத்தி விளக்கேற்றினார் . பின்னர் அவர் செய்தியாளர்களிடம் , " அம்மா அணி இன்று முதல் உயிர்ப்பிக்கப்படுகிறது . இளைஞர்களை அதிகம் சேர்த்து அறிவியல் பூர்வமாக சிந்தித்து உயர்ந்தபட்ச அமைப்பாக இது செயல்படும் . சென்னையிலும் தலைமை அலுவலகம் ஒன்று திறக்கப்படும் . எம் . ஜி . ஆர் . , ஜெயலலிதாவின் கொள்கையின்படி சசிகலா வழிகாட்டுதலுடன் இக்கட்சி செயல்படும் . “அம்மா அணி” அமைப்பின் தலைமை ஒருங்கிணைப்பாளராக நான் செயல்படுவேன் . எம் . ஜி . ஆர் . காலத்தில் இருந்து நான் அ . தி . மு . க . வில் பணியாற்றி வருகிறேன் . ஜெயலலிதாவை பொதுச்செயலாளர் ஆக்கியதில் எனக்கு முழு பங்கு உண்டு . ஜெயலலிதா பொதுச்செயலாளர் ஆனதற்கு பிறகு நான் பரிந்துரைத்த நண்பர்களும் , ஆதரவாளர்களுமே கட்சி நிர்வாகிகளாக பொறுப்பேற்றனர் . அவர்கள் இன்னும் என்னுடன் தொடர்பில் உள்ளனர் . தினகரனின் செயல்பாடுகள் அனைத்தும் பொய் , புரட்டுகளாகவும் , மாயையை ஏற்படுத்துவது போன்றும் உள்ளன . சட்டசபை கோவிலை போன்றது . அங்கு பொய் பேசாமல் தனித்துவமாக செயல்படுங்கள் என்று ஆலோசனை வழங்கினேன் . ஆனால் , தினகரன் அதை ஏற்கவில்லை . குடும்ப அரசியல் கூடாது என்கிறார் . குடும்பம் இல்லாமல் அவர் எங்கிருந்து வந்தார் ? சசிகலாவின் அக்காள் மகன் என்பதாலேயே அவருக்கு எம் . பி . பதவி கிடைத்தது . பின்னர் சில காலம் அரசியலில் இருந்தே காணாமல் போய்விட்டார் . தற்போது ஜெயலலிதாவின் மறைவுக்கு பின்னர் சசிகலாவை பிடித்து துணை பொதுச்செயலாளர் பதவியை வாங்கி கொண்டார் . சமீபத்தில் வெற்றிவேல் வெளியிட்ட அறிக்கையில் , அதிகமான தொண்டர்கள் அதிருப்தி அடைந்து உள்ளனர் . அவர்களை அரவணைப்பதற்காகவே இந்த கட்சியை தொடங்கி உள்ளேன் . தினகரன் கட்சியில் மாநில பொறுப்பாளர்களாக உள்ள அனைவரும் தினகரனுக்கு நெருங்கிய உறவினர்கள் . தினகரன் தன்னிச்சையாக செயல்படுகிறார் . வருகிற உள்ளாட்சி தேர்தல் தொடங்கி அனைத்து தேர்தல்களிலும் தொண்டர்களின் மனநிலை அறிந்து போட்டியிடுவது குறித்து முடிவு செய்வோம் " என்று அவர் கூறினார் .


கேரள மழை வெள்ளத்தில் நடிகர் - நடிகைகள் பலர் சிக்கினார்கள் . திருவனந்தபுரத்தில் உள்ள நடிகர் பிருத்திவிராஜ் வீட்டில் வெள்ளம் புகுந்தது . இதனால் வீட்டில் இருந்த பிருதித்விராஜ் தாயார் மல்லிகா சுகுமாரனை , பெரிய வெண்கல அண்டாவில் வைத்து மீட்டனர் மீட்பு பணியில் ஈடுபட்டவர்கள் . அதே போல் நடிகை அனன்யாவின் வீடும் வெள்ளத்தில் மூழ்கியது . இதனால் இவர் தன்னுடைய தோழி ஆஷா சரத் வீட்டில் தஞ்சம் அடைந்தார் . இந்நிலையில் நடிகர் ஜெயராம் தனது மனைவி , மகளுடன் காரில் சென்றபொது உயரத்தில் இருந்து மண்ணும் கற்களும் சரிந்து விழுந்து சாலையை மூடியது . இதில் கார் , லாரி , வேன் , போன்ற பல வாகனங்கள் சிக்கிக்கொண்டன . அதில் ஜெயராமின் வாகனமும் சிக்கியது . இதனால் தன்னுடைய மனைவி , மகளுடன் வெளியே வரமுடியாமல் தவித்தார் நடிகர் ஜெயராம் . இந்த நிலசரிவில் சிக்கித் தவித்த அனுபவம் குறித்து நடிகர் ஜெயராம் கூரியது . . . " நானும் எனது மனைவி , மகளும் நிலச்சரிவில் சிக்கியது மிகவும் கொடுரமான அனுபவம் . 18 மணிநேரம் உயிரை காப்பாற்றிக் கொள்ள அவதிப்பட்டோம் . போலீசார் வந்து எங்களை பத்திரமாக மீட்டனர் . மூன்று நாட்கள் போலீஸ் குடியிருப்பில் தான் தங்கி இருந்தோம் . இதற்காக காவல் துறைக்கு நன்றி தெரிவித்துக்கொள்கிறேன் . இப்போது முகாம்களில் உள்ளவர்களுக்கு உதவுவதற்காக உணவு பொருள்களுடன் செல்கிறேன் . குழந்தைகளுக்கு தேவையான பால் பொருட்கள் , மருந்துகள் , நாப்கின் அதிகம் தேவைப்படுகிறது . உதவி செய்பவர்கள் அவற்றை கொடுங்கள் என மக்களுக்கு வேண்டுகோள் விடுத்துள்ளார் .


பிக் பாஸ் நிகழ்ச்சியில் மிகவும் வெகுளித்தனமான போட்டியாளர் என்று சக போட்டியாளர்களிடம் பெயர் வாங்கி இருப்பவர் நடிகர் சென்றாயன் . பெரும்பாலும் இவர் செய்யும் வேலைகள் எல்லாம் பிறருக்கு சிரிப்பை வரவழைப்பதாக தான் இருக்கும் . ஒரு கிராமத்து வெகுளித்தனத்தை இவர் பேச்சிலும் நடவடிக்கையுலும் எப்போதும் காணலாம் . இன்றைய பிக் பாஸ் நிகழ்ச்சியின் முதல் பிரமோ இவருக்கானதாக அமைந்திருக்கிறது . இன்றைய பிக் பாஸ் நிகழ்ச்சியில் சென்றாயனின் மனைவி அவரை காண பிக் பாஸ் வீட்டிற்கு வருகை தந்திருக்கிறார் . இந்த பிக் பாஸ் வீட்டிற்கு வந்த பிறகு சென்றாயன அதிகம் மிஸ் செய்தது அவர் மனைவியை தான் என அவரே பலமுரை கூறி இருக்கிறார் . பிக் பாஸ் வீட்டில் வைத்து சென்றாயனை பார்த்த அவரது மனைவி அவருக்கு ஒரு இன்ப அதிர்ச்சியை கொடுத்திருக்கிறார் . சாதாரணமாக பேசிக்கொண்டிருந்த சென்றாயனிடம் ”நீ அப்பாவாகிட்ட” என அவரின் மனைவி கூறிய அடுத்த நொடி மகிழ்ச்சியின் உச்சத்தில் சென்றாயன் துள்ளுகிறார் . அழுகை , மகிழ்ச்சி என கலவையான உணர்ச்சியில் அவர் “ நான் அப்பாவாகிட்டேண்டா” என கத்தி கூச்சலிடுவது பார்ப்பவர்களை நெகிழச்செய்கிறது . யதார்த்தம் என்ற பெயரி உணர்வுகளை வெளிகாட்டி கொள்ளாமல் கட்டுப்படுத்தி கொள்ளும் நாகரீகங்கள் தெரியாததாலோ என்னவோ , சென்றாயனின் இந்த மகிழ்ச்சி பார்ப்போரை நெகிழச்செய்கிறது . திருமணமாகி ஐந்து வருடங்களுக்கு பிறகு அவர்களுக்கு கிடைத்திருக்கும் இந்த குழந்தையை நினைத்து அந்த தம்பதியர் அடைந்திருக்கும் பூரிப்பு நெகிழ்ச்சியுற செய்கிறது . பல ஆண்டு காத்திருப்புக்கான பலன் இது என இந்த பிரமோவில் கூறி மகிழ்கிறார் சென்றாயன் . இந்த மகிழ்ச்சியை பிக் பாஸ் வீடே கொண்டாடி இருக்கிறது இன்றைய நிகழ்ச்சியின் கூடுதல் சிறப்பு .


ஆர் . கே . நகர் இடைத்தேர்தலில் போட்டியிடும் டிடிவி தினகரன் , 50 ஆயிரம் வாக்குகள் வித்தியாசத்தில் வெற்றி பெறுவார் என்று அவரின் ஆதரவாளர் நாஞ்சில் சம்பத் கூறியுள்ளார் . சென்னை , ஆர் . கே . நகருக்கு வரும் 21 ஆம் தேதி இடைத்தேர்தல் நடைபெற உள்ளது . அதிமுக , திமுக , நாம் தமிழர் கட்சி , டிடிவி தினகரன் ஆகிய கட்சிகள் போட்டியிடுகின்றன . தற்போது ஆர் . கே . நகரில் தேர்தல் பிரச்சாரம் சூடுபிடித்துள்ளது . தேர்தல் நடப்பதற்கு இன்னும் சில நாட்களே உள்ளநிலையில் , சூறாவளி பிரச்சாரத்தில் வேட்பாளர்கள் ஈடுபட்டுள்ளனர் . அதிமுக வேட்பாளரான மதுசூதனனுக்கு வாக்கு சேகரிப்பில் , முதலமைச்சர் எடப்பாடி பழனிசாமி , துணை முதலமைச்சர் ஓ . பன்னீர்செல்வம் , அமைச்சர்கள் , முன்னாள் அமைச்சர்கள் , தொண்டர்கள் என வாக்கு சேகரிப்பில் ஈடுபட்டு வருகின்றனர் . இதேபோல் , திமுக வேட்பாளர் மருதுகணேஷைஆதரித்து திமுக தலைவர்கள் பிரச்சாரத்தில் ஈடுபட்டு வருகின்றனர் . ஆர் . கே . நகர் தொகுதியில் , திமுக , அதிமுக , டிடிவி தினகரன் இடையே பலத்த போட்டி நிலவி வருகிறது . இந்த போட்டியில் யார் வெற்றி பெறுவார் என்று , தமிழக மக்கள் மிகுந்த எதிர்பார்ப்போடு உள்ளனர் . அதேபோல் போட்டியிடும் வேட்பாளர்கள் தீவிரமாக தேர்தல் பிரச்சாரத்தில் ஈடுபட்டு வருகின்றனர் . இந்த இடைத்தேர்தலில் யார் வெற்றி பெறுவார் ? என்பது கணிக்க முடியாத ஒன்றாக உள்ளது . ஆர் . கே . நகர் இடைத்தேர்தல் குறித்து பல்வேறு கருத்துகணிப்புகள் வெளிவருகின்றன . அண்மையில் வெளியான கருத்து கணிப்பு ஒன்றில் டிடிவி தினகரன் வெற்றி பெறுவார் என்று வெளியானது . இந்த நிலையில் , டிடிவி தினகரன் 50 ஆயிரம் வாக்குகள் வித்தியாசத்தில் வெற்றி பெறுவார் என்று அவரின் ஆதரவாளர் நாஞ்சில் சம்பத் கூறியுள்ளார் . தினகரன் ஆதரவாளரான நாஞ்சில் சம்பத் , பிரபல தமிழ் வார இதழ் ஒன்று பேட்டி அளித்தார் . அப்போது பேசிய அவர் , ஆர் . கே . நகரில் டிடிவி தினகரனுக்கு வெற்றி வாய்ப்பு பிரகாசமாக உள்ளது என்றார் . தினகரன் 50 ஆயிரம் வாக்குகள் வித்தியாசத்தில் ஆர் . கே . நகர் தேர்தலில் வெற்றி பெறுவார் என்றும் நாஞ்சில் சம்பத் கூறியுள்ளார் .


1983க்கு பிறகு 28 ஆண்டுகள் கழித்து தோனி தலைமையிலான இந்திய அணி , 2011 உலக கோப்பையை வென்று அசத்தியது . இறுதி போட்டியில் இந்திய அணியும் இலங்கை அணியும் மோதின . இந்த போட்டியை அவ்வளவு எளிதாக கிரிக்கெட் ரசிகர்களால் மறந்துவிட முடியாது . இந்த போட்டியில் முதலில் பேட்டிங் செய்த இலங்கை அணி 50 ஓவர் முடிவில் 274 ரன்கள் குவித்தது . 275 ரன்கள் என்ற இலக்குடன் களமிறங்கிய இந்திய அணியின் தொடக்க வீரர் ரன் ஏதும் எடுக்காமல் முதல் ஓவரிலேயே அவுட்டாகிவிடுவார் . சச்சினும் 18 ரன்களில் வெளியேற , இந்திய ரசிகர்கள் அதிர்ச்சி அடைந்தனர் . அதன்பிறகு , காம்பீர் - கோலி இணை பொறுப்பாக ஆடி மூன்றாவது விக்கெட்டிற்கு ஓரளவு ரன்களை குவிக்கும் . பிறகு காம்பீர் மற்றும் தோனியின் அதிரடி ஆட்டத்தால் இந்திய அணி வெற்றி பெற்று கோப்பையை கைப்பற்றியது . இந்த போட்டியில் 3வது விக்கெட்டாக கோலி அவுட்டான பிறகு நல்ல ஃபார்மில் இருந்த யுவராஜ் , பேட்டிங் ஆட செல்லாமல் , தோனி சென்றார் . தோனி சிறப்பாக ஆடி , இந்திய அணி வெற்றி பெற்றிருந்தாலும் பலரும் இன்றுவரை யோசிக்கும் விஷயம் , யுவராஜ் இறங்காமல் தோனி ஏன் இறங்கினார் என்பதுதான் . அதை , தோனி எடுத்த முடிவாகத்தான் ரசிகர்கள் நினைத்து கொண்டிருந்தனர் . இந்நிலையில் , கோலிக்கு பிறகு தோனியை இறங்க சொன்னது சச்சின் தான் என சேவாக் தெரிவித்துள்ளார் . இதுதொடர்பாக பேசியுள்ள சேவாக் , காம்பீரும் கோலியும் பேட்டிங் ஆடிக்கொண்டிருந்தனர் . இடது - வலது பேட்ஸ்மேன் இணை தொடரும் வகையில் , கோலி அவுட்டானால் தோனி இறங்குமாறும் , காம்பீர் அவுட்டானால் யுவராஜை இறக்குமாறும் சச்சின் அறிவுறுத்தினார் . அதனடிப்படையில் , மூன்றாவது விக்கெட்டாக கோலி அவுட்டானதும் தோனி களத்திற்கு சென்றார் என சேவாக் தெரிவித்துள்ளார் . யுவராஜுக்கு முன்னதாக தோனி களமிறங்கியது , தோனி எடுத்த முடிவுதான் என்று நினைத்து கொண்டிருந்தவர்களுக்கு சேவாக் சொன்ன ரகசியம் வியப்பை ஏற்படுத்தத்தான் செய்யும் .


விஜய் சேதுபதிகுள்ளநரி கூட்டம் , ராமன் தேடிய சீதை , போன்ற படங்களில் நடித்திருந்தாலும் விஜய் சேதுபதியுடன் நடித்த பீட்சா படம் மூலம் புகழ்பெற்றவர் ரம்யா நம்பீசன் . மேலும் மீண்டும் விஜய் சேதுபதியுடன் , சேதுபதி படத்தில் ஜோடி போட்டார் . இதில் வந்த கொஞ்சிப் பேசிட வேண்டாம் பாடலின் மூலம் பட்டி தொட்டியெங்கும் புகழ் பெற்றார் . முன்னணிஆனாலும் இவரால் முன்னணி கதாபாத்திரத்துக்கு வர முடியவில்லை . இதனால் பெரிய ஹீரோ , சிறிய ஹீரோ என்று பாராமல் நடித்து வருகிறார் . இந்நிலையில் தொலைக்காட்சி தொடர் மூலம் புகழ்பெற்று வெள்ளித்திரைக்குள் காலடி எடுத்து வைத்தவர் கவின் ( வேட்டையன் ) . இவருக்கு ஜோடியாக நட்புன்னா என்னான்னு தெரியுமா என்ற படத்தில் நடித்துள்ளார் . முக்கியத்துவம்இதுபற்றி ரம்யா நம்பீசன் கூறுகையில் , தமிழில் விஜய் சேதுபதியுடன் பீட்ஸா , சேதுபதி போன்ற படங்களில் நடித்துள்ளேன் . இரண்டு படங்களுமே எனக்கு ஹிட்தான் . தொடர்ந்து முன்னணி நடிகர்களின் படங்கள் கிடைக்கவில்லை . நானும் அதற்காக முயற்சி எடுக்கவில்லை . காரணம் நான் எப்போதும் கதைக்கும் கதாபாத்திரத்துக்கும் முக்கியத்துவம் கொடுக்கிறேன் . திருப்திஅந்த வகையில் எனக்கு திருப்திகரமான வேடங்கள் கிடைத்தால் ஹீரோ புதுமுகம் என்றாலும் நான் கவலைப்படுதில்லை . அப்படித்தான் சீரியல் நடிகர் கவினுக்கு ஜோடியாக நடித்துள்ளேன் . இதே போல் மலையாளத்திலும் அறிமுக நடிகர்களுக்கு ஜோடியாக நடித்துள்ளேன் . ஆனால் அந்த படத்தில் கதையில் எனக்கு முக்கியத்துவம் இருக்கும் . அதேபோல தமிழில் நான் நடித்துள்ள நட்புன்னா என்னானு தெரியுமா படத்திலும் எனது கேரக்டருக்கு முக்கியத்துவம் உள்ளது என்கிறார் .


நடிகை ஸ்ரீதேவி கடந்த மாதம் 24 ஆம் தேதி துபாயில் உள்ள எமிரேட்ஸ் டவர் நட்சத்திர ஓட்டலில் உள்ள பாத் டப்பில் மூழ்கி மரணமடைந்தார் . இவருடைய மரணம் ஒட்டு மொத்த திரையுலகத்தையும் சோகத்தில் ஆழ்த்தியது . இவருடைய மரணத்தைத் தொடர்ந்து ஸ்ரீதேவி பற்றிய பல தகவல்கள் வெளியாகி வருகிறது . தற்போது ஸ்ரீதேவியின் உறவினர் வேணுகோபால் ரெட்டி என்பவர் பரபரப்பு தகவல் ஒன்றை வெளியிட்டுள்ளார் . இது குறித்து அவர் கூறுகையில் . . . ஸ்ரீதேவி தனது கணவர் போனி கபூரால் வேதனையில் வாழ்ந்து வேதனையுடனே இறந்துவிட்டதாக மனம் வருந்திக் கூறியுள்ளார் . மேலும் ஸ்ரீதேவியின் அம்மா ராஜேஸ்வரிக்கு , ஸ்ரீதேவி போனி கபூரை காதலித்த நாள் முதலே பிடிக்காது . ஆனால் இந்த எதிர்ப்புகளை மீறி காதலித்த அவரையே திருமணமும் செய்துக்கொண்டார் . சில சமயங்களில் ராஜேஸ்வரி போனி கபூரை நேரடியாக கூட அசிங்கப்படுத்தியுள்ளார் என்று கூறியுள்ளார் வேணுகோபால் . நஷ்டம்ஃ தயாரிப்பாளரான போனி கபூர் தயாரிப்பில் வெளிவந்த சில பாலிவுட் படங்கள் தோல்வியடைந்ததால் . போனி கபூருக்கு மிகபெரிய நஷ்டம் ஏற்பட்டது . இந்த நஷ்டத்தை ஈடுக்கட்ட ஸ்ரீதேவி தான் ஆசைப்பட்டு வாங்கிய பல சொத்துக்களை கூட விற்றுள்ளார் . நடிப்பிற்கு திரும்பிய ஸ்ரீதேவிஃ கணவரால் ஏற்ப்பட்ட கடனை அடைக்க சொத்துக்களை விற்ற நிலையில் தன்னுடைய இதயத்தில் வலியுடனும் , வேதனையுடனும் நிம்மதி இல்லாமல் அல்லாடினர் ஸ்ரீதேவி . மேலும் பணப் பிரச்சனை காரணமாகத்தான் ஸ்ரீதேவி மீண்டும் நடிக்க வந்தார் என்றும் ஸ்ரீதேவியின் உறவினர் வேணுகோபால்தெரிவித்துள்ளார் .


இந்தோனேஷியாவில் நடந்துவரும் ஆசிய போட்டியில் மல்யுத்த போட்டியில் 74 கிலோ எடைப்பிரிவில் முதல் சுற்றிலேயே தோல்வியடைந்து அதிர்ச்சியளித்தார் சுஷில் குமார் . 18வது ஆசிய விளையாட்டு போட்டிகள் இந்தோனேஷியாவின் ஜகர்த்தா மற்றும் பாலேம்பங் நகரில் இந்தியாவில் இருந்து 572 வீரர் - வீராங்கனைகள் 36 போட்டிகளில் கலந்துகொண்டு ஆடுகின்றனர் . இந்தியா , ஹாக்கி , டேபிள் டென்னிஸ் , வில்வித்தை , பாட்மிண்டன் , கபடி , தடகளம் , மல்யுத்தம் , பளு தூக்குதல் , குத்துச்சண்டை , ஜிம்னாஸ்டிக்ஸ் , துப்பாக்கி சுடுதல் ஆகிய போட்டிகளில் இந்தியா பதக்கங்கள் வெல்ல அதிக வாய்ப்புகள் உள்ளதாக எதிர்பார்க்கப்படுகிறது . இந்த நம்பிக்கையை காப்பாற்றும் வகையில் , ஏர் ரைபிள் கலப்பு இரட்டையர் பிரிவில் ரவி குமார் மற்றும் அபுர்வி சண்டேலா ஜோடி வெண்கல பதக்கத்தை வென்று கொடுத்தது . பெரிதும் எதிர்பார்க்கப்பட்ட மல்யுத்த போட்டியின் 74 கிலோ ஃப்ரீஸ்டைலில் முதல் சுற்றிலேயே சுஷில் குமார் தோல்வியடைந்து அதிர்ச்சியளித்தார் . இரண்டு முறை ஒலிம்பிக்கில் பதக்கத்தை வென்ற சுஷில் குமார் , இதுவரை ஒருமுறை கூட ஆசிய போட்டியில் தங்கம் வென்றதில்லை . இந்த முறை அந்த குறையை தீர்க்கும் முனைப்பில் களமிறங்கினார் . முதல் சுற்றில் பஹ்ரைனின் பேடிரோவுடன் மோதினார் . போட்டி தொடங்கியதும் ஆதிக்கம் செலுத்திய சுஷில் குமார் , 2 - 0 என முன்னிலை வகித்தார் . அதன் பின்னர் சுதாரித்து ஆடிய பேடிரோவ் , சுஷில் குமாரை பின்னுக்கு தள்ளி 3 - 2 என பேடிரோவ் முன்னிலை அடைந்தார் . அதன்பின்னர் சுஷில் குமாரை பாயிண்ட்ஸ் எடுக்கவிடாமல் , மேலும் கூடுதலாக 2 பாயிண்ட்ஸை பெற , பேடிரோவ் 5 - 2 என அபாரமாக முன்னிலை பெற்றார் . அதன்பின்னர் கடுமையாக போராடிய சுஷில் குமாரால் ஒரு பாயிண்ட் மட்டுமே எடுக்க முடிந்தது . இதையடுத்து சுஷில் குமார் 3 - 5 என பேடிரோவிடம் தோல்வியை தழுவினார் . 2006ல் தோஹாவில் நடந்த ஆசிய போட்டியில் சுஷில் குமார் வெண்கலம் வென்றுள்ளார் . ஆனால் ஆசிய போட்டியில் தங்கம் வென்றதில்லை . இம்முறையும் தங்கம் வெல்லும் வாய்ப்பை இழந்தார் . ஆனால் , 65 கிலோ ஃப்ரீஸ்டைலில் இந்தியாவின் பஜ்ரங் புனியா , உஸ்பெஸ்கிஸ்தானின் சிரோஜிடினை வீழ்த்தி அடுத்த சுற்றுக்கு முன்னேறினார் . அதேபோல , 57 கிலோ ஃப்ரீஸ்டைலில் முதல் சுற்றில் இந்தியாவின் சந்தீப் டோமர் துர்க்மெனிஸ்தான் நாட்டின் ருஸ்டமை வீழ்த்தி அடுத்த சுற்றுக்கு முன்னேறினார் . எனவே மல்யுத்த போட்டியில் ஏதாவது ஒரு பிரிவிலாவது இந்தியா பதக்கம் வெல்வது உறுதி .


இங்கிலாந்துக்கு எதிரான நான்காவது டெஸ்ட் போட்டிக்கு பிறகு ஹர்திக் பாண்டியாவை கடுமையாக விமர்சித்த கவாஸ்கர் , அதுகுறித்து விளக்கமளித்துள்ளார் . இங்கிலாந்துக்கு எதிரான 5 போட்டிகள் கொண்ட டெஸ்ட் தொடரை 3 - 1 என இங்கிலாந்து வென்றது . இந்திய அணியின் சொதப்பலான பேட்டிங்கால்தான் டெஸ்ட் தொடரை இந்திய அணி இழந்தது . இந்த தொடரில் விராட் கோலி , புஜாரா , ரஹானே மற்றும் வேகப்பந்து வீச்சாளர்கள் ஆகியோரை தவிர மற்ற யாரும் சரியாக ஆடவில்லை . இவர்களை தவிர மற்றவர்கள் அணிக்கு தேவையான பங்களிப்பை அளிக்கவில்லை . ஆல்ரவுண்டர் ஹர்திக் பாண்டியா மூன்றாவது டெஸ்ட் போட்டியை தவிர மற்ற எந்த போட்டியிலும் சரியாக ஆடவில்லை . வழக்கமாக பேட்டிங் அல்லது பவுலிங் என இரண்டில் ஏதாவது ஒன்றில் சிறப்பான பங்களிப்பை வழங்கும் பாண்டியா , இந்த தொடரில் ஏமாற்றிவிட்டார் . அணிக்கு வந்த புதிதில் கபில் தேவுடன் ஒப்பிடப்பட்ட பாண்டியா , தற்போது கடுமையான விமர்சனங்களை சந்தித்து வருகிறார் . நான்காவது டெஸ்ட் போட்டியில் 245 ரன்களை விரட்டிய இந்திய அணி , 22 ரன்களுக்கே முதல் மூன்று விக்கெட்டுகளை இழந்தது . அதன்பிறகு கோலி - ரஹானே ஜோடி நான்காவது விக்கெட்டுக்கு 101 ரன்களை சேர்த்தது . இந்திய அணியின் ஸ்கோர் 123ஆக இருந்தபோது கோலி அவுட்டானார் . கோலி அவுட்டாகி அடுத்த 60 ரன்களில் ஆட்டமே முடிந்துவிட்டது . இங்கிலாந்து அணி வென்றுவிட்டது . இந்த தோல்விக்கு பிறகு , கருத்து தெரிவித்த கவாஸ்கர் , பாண்டியாவை கடுமையாக தாக்கியிருந்தார் . பாண்டியா குறித்த கேள்விக்கு பதிலளித்திருந்த கவாஸ்கர் , நீங்கள் ஹர்திக் பாண்டியாவை ஆல் ரவுண்டர் என அழைக்க விரும்புகிறீர்களா ? யார் யாரெல்லாம் பாண்டியாவை ஆல் ரவுண்டர் என அழைக்க விரும்புகிறீர்களோ அழைத்துக்கொள்ளலாம் . ஆனால் நான் அவரை ஆல்ரவுண்டராக நினைக்கவில்லை என கடுமையாக சாடியிருந்தார் . இந்நிலையில் , இதுதொடர்பாக விளக்கமளித்துள்ளார் . பாண்டியா குறித்த விமர்சனம் குறித்து விளக்கமளித்த கவாஸ்கர் , நான் பாண்டியாவை மட்டும் விமர்சிக்கவில்லை . இந்திய அணியில் ஆடுவதற்கே தகுதியில்லாத சில வீரர்கள் தற்போதைய அணியில் உள்ளனர் . ஒரு மூன்று வீரர்கள் அப்படி உள்ளனர் . அவரக்ளை அணியிலிருந்து நீக்க வேண்டும் . அணியிலிருந்து என்றால் ஆடும் லெவனில் அல்ல ; பென்ச்சில் கூட உட்கார வைக்கக்கூடாது . மொத்தமாக அணியிலிருந்தே நீக்க வேண்டும் . அவர்கள் மீண்டும் கடின உழைப்பின் மூலம் அணியில் இடம்பெற போராட வேண்டும் என கருத்து தெரிவித்துள்ளார் . ஆனால் அந்த வீரர்கள் யார் யார் என்று கவாஸ்கர் வெளிப்படையாக தெரிவிக்கவில்லை .


தாங்கள் கோவிலாக மதிக்கும் ஜெயலலிதாவின் வீட்டில் வருமான வரி சோதனைக்கு சசிகலாவும் அவரது குடும்பமும்தான் காரணம் என அமைச்சர் ஜெயக்குமார் திட்டவட்டமாக தெரிவித்துள்ளார் . சசிகலாவின் உறவினர்கள் , நண்பர்கள் , உதவியாளர்கள் என சசிகலாவுடன் தொடர்புடைய அனைவரின் வீடுகள் மற்றும் நிறுவனங்களிலும் நடத்தப்பட்ட சோதனையின் தொடர்ச்சியாக போயஸ் கார்டனில் உள்ள ஜெயலலிதாவின் வீட்டில் வருமான வரித்துறையினர் நேற்றிரவு திடீரென அதிரடி சோதனை நடத்தினர் . ஜெயலலிதா வாழ்ந்த வீட்டில் நடத்தப்பட்ட சோதனையின் பின்னணியில் பழனிசாமியும் பன்னீர்செல்வமும் இருப்பதாகவும் இந்த துரோகத்திற்காக அதிமுகவின் ஒன்றரை கோடி தொண்டர்களுக்கும் அவர்கள் பதிலளித்தாக வேண்டும் எனவும் தினகரன் கண்டனம் தெரிவித்திருந்தார் . இந்நிலையில் , செய்தியாளர்களிடம் பேசிய அமைச்சர் ஜெயக்குமார் , ஒன்றரை கோடி தொண்டர்களின் இதய தெய்வமாக வாழ்ந்தவர் ஜெயலலிதா . அவரது வீட்டை கட்சியினர் கோவிலாக மதித்து வணங்கி வருகிறோம் . கரைபடியாத கரங்களுக்கு சொந்தக்காரரான ஜெயலலிதாவின் வீட்டில் வருமான வரிசோதனை நடத்தப்பட்டிருப்பது மிகுந்த மன வேதனை அளிக்கிறது . ஜெயலலிதா வீட்டில் சசிகலாவும் அவரது குடும்பத்தினரும் தங்கியிருந்ததுதான் இந்த சோதனைக்கு காரணம் . போயஸ் கார்டன் வீட்டில் நடத்தப்பட்ட சோதனைக்கு முழுமுதற் காரணம் சசிகலா , தினகரன் மற்றும் அவர்களது குடும்பத்தினர்தான் என அமைச்சர் ஜெயக்குமார் திட்டவட்டமாக தெரிவித்துள்ளார் .


நடிகர்களின் அரசியல்நடிகர் நடிகைகள் அரசியலுக்கு வரும் காலம் இது போல . ரஜினி , கமல் , விஜய் , விஷால் என்று தங்களது அரசியல் ஆசை பற்றி அவ்வப்போது தெரிவித்து வருகிறார்கள் . இதில் , ரஜினி ஒருபடி மேலே போய் தனிக்கட்சி ஆரம்பிக்கும் நிலைக்கு வந்துவிட்டார் . ஆந்திர அரசியல்தமிழக அரசியல் களம் இப்படி இருக்க தெலுங்கானா , ஆந்திரா அரசியல் களமோ அதற்கு மேல் இருக்கிறது . நடிகர் , நடிகைகள் அரசியலில் குதிக்க ஏற்பாடுகள் நடந்து வருகிறது . தேர்தலில் சமந்தாஅதிலும் குறிப்பாக தெலுங்கு மருமகளான சமந்தாவுக்கு அரசியலுக்கு வருவதற்கான வாய்ப்பு அதிகரித்திருக்கிறது . சமந்தா நாகார்ஜுனா மகன் நாக சைதன்யா காதலித்து கடந்த ஆண்டு திருமணம் செய்து கொண்டார் . சென்னையை சேர்ந்தவராக இருந்தாலும் ஐதராபாத்தில் கணவருடன் செட்டிலாகி விட்டார்அரசியல் கட்சிகளுடன் நட்புசமூக சேவைகளில் அக்கறை காட்டி வரும் சமந்தாவை சந்திரசேகரராவின் தெலுங்கானா ராஷ்ட்ரிய கட்சி தன் வலைக்குள் கொண்டு வந்திருக்கிறது . அக்கட்சியின் அரசியல் பிரமுகர்களிடம் சமந்தா நட்பாக பழகி வருகிறார் . கைத்தறி தூதர் பொறுப்புமேலும் தெலுங்கானா அரசின் கைத்தறி துறை தூதர் பொறுப்பும் வழங்கப்பட்டிருக்கிறது . இதிலிருந்து பார்த்தால் வரும் 2019 சட்டமன்ற தேர்தலில் செகந்திரபாத் தொகுதியில் அவரை களம் இறக்க கட்சி எண்ணியுள்ளதாக கூறப்படுகிறது . சமந்தா சினிமா புகழ் மற்றும் கிறிஸ்துவ மதத்தை சேர்ந்தவர் என்பதால் அவருக்கு வெற்றி வாய்ப்பு அதிகம் இருப்பதாக தெரிகிறது . இது கிறிஸ்தவ மதத்தவர் அதிகம் வாழும் தொகுதி இது என்பது குறிப்பிடத்தக்கது . சமாதானம்சமந்தாவை அரசியலில் இறக்குவதற்கு மாமனார் நாகார்ஜுனா தரப்பிலிருந்து எதிர்ப்பு வராமல் இருக்க அவரை சமாதானம் செய்யும் முயற்சியில் கட்சியினர் ஈடுபட்டுள்ளனர் . ஆனால் இது உறுதிப்படுத்தப்பட்ட தகவல் இல்லை என்று நம்பத்தகுந்த வட்டாரங்கள் தெரிவிக்கின்றன .


தற்போதைய தமிழக அரசியலில் எதிர்பாராத பல மாற்றங்கள் நாள் தோறும் அரங்கேறி வருகிறது . ஆளுங்கட்சியான அதிமுக இருபிரிவாக பிரிந்து , முதல்வர் பதவிற்கு போட்டியிடும் சூழ்நிலையும் உருவாகி தமிழகத்தின் அரசியலில் அடுத்த நிலை என்ன . . . ? ? ? என்று பலரையும் எதிர்பார்க்க வைத்த நிலையில் . ஜெயலலிதாவின் தோழியாக இருந்த சசிகலா பொதுச்செயலாளராக பதவி ஏற்று பின் முதலமைச்சர் பதவிக்கு வர நினைத்தார் , ஆனால் அவருக்கு எதிராக பலர் குரல் கொடுத்து ஜெயலலிதாவால் முதல்வர் பதவிக்கு கை காட்டப்பட்ட பன்னீர் செல்வம்தான் வர வேண்டும் என சிலர் கூறினார் . இந்நிலையில் இன்று அவர்மேல் இருந்த சொத்து குவிப்பு வழக்குக்கு அவருக்கு எதிர்ப்பாக தீர்ப்பு வந்துள்ளது . இதை தொடர்ந்து நடிகர் கமல் தனது ட்விட்டர் பக்கத்தில் பாடல் வரிகள் மூலம் சசிகலாவிற்கு எதிராக தன்னுடைய கருத்தை கூறியுள்ளார் . அவை இதே . . . . பழைய பாட்டுத்தான் இருந்தாலும் . . . தப்பான ஆளு எதிலும் வெல்லும் ஏடா கூடம் . . எப்போதும் இல்லை காலம் மாறும் ஞாயம் வெல்லும் . .


குஜராத்தில் கார் விபத்தில் சிக்கிய இந்திய கிரிக்கெட் வீரர் ரவீந்திர ஜடேஜாவின் மனைவியை போலீஸ் ஒருவர் சரமாரியாக தாக்கிய சம்பவம் அதிர்ச்சியை ஏற்படுத்தியுள்ளது . இந்திய அணியின் கிரிக்கெட் வீரர் ரவீந்திர ஜடேஜா தற்போது ஐபிஎல் போட்டிகளில் சென்னை சூப்பர் கிங்ஸ் அணிக்காக விளையாடி வருகிறார் . சென்னை சூப்பர் கிங்ஸ் அணி இன்று நடைபெற உள்ள இறுதிப்போட்டிக்கான முதல் தகுதி சுற்று போட்டியில் விளையாட தீவிரமாக பயிற்சி மேற்கொண்டு வருகிறது . சென்னை அணி மும்பையில் ஐதராபாத் சன்ரைசர்ஸ் அணியை இன்று எதிர்கொள்கிறது . இந்நிலையில் குஜராத் மாநிலம் ஜாம்நகர் பகுதியில் ஜடேஜாவின் மனைவி ரிவபா காரில் தனது குழந்தையுடன் சென்று கொண்டிருந்தார் . அப்போது , அவர் சென்ற கார் முன்னாள் சென்று கொண்டிருந்த போலீஸ் கான்ஸ்டபிள் சஞ்சய் அகிர் என்பவர் பைக் மீது மோதியது . இதில் அவர் நிலைதடுமாறி கீழே விழுந்தார் . இதைத்தொடர்ந்து ஜடேஜா மனைவி காரை விட்டு இறங்கினார் . அப்போது ஆத்திரமடைந்த போலீஸ் கான்ஸ்டபிள் சஞ்சய் , ஜடேஜா மனைவியை கடுமையாக தாக்கியுள்ளார் . பொதுமக்கள் அவரை தடுக்கும் வரை தொடர்ந்து தாக்குதல் நடத்தியுள்ளார் . இதில் ஜடேஜாவின் மனைவி காயமடைந்தார் . இதுகுறித்து தகவல் அறிந்த போலீஸ் உயர் அதிகாரிகள் விரைந்து வந்து ஜடேஜா மனைவியை மருத்துவமனைக்கு அனுப்பி வைத்தனர் . பெண் மீது தாக்குதல் நடத்தியதாக போலீஸ் கான்ஸ்டபிள் மீது வழக்குப்பதிவு செய்யப்பட்டுள்ளது . மேலும் , அவர் மீது துறை ரீதியாக நடவடிக்கை எடுக்க விசாரணை மேற்கொள்ளப்பட்டு வருகிறது . ஒரு பெண் என்றும் பாராமல் பொது இடத்தில் தாக்கிய போலீஸ் மீது கடுமையான நடவடிக்கை எடுக்க வேண்டும் என சமூக ஆர்வலர்கள் வலியுறுத்தி வருகின்றனர் .


சூப்பர் ஸ்டார் ரஜினிகாந்த் மற்றும் உலக நாயகன் கமல்ஹாசன் ஆகியோர்களுக்கு இயக்குனர் சிகரம் கே . பாலசந்தர் ஒரு குரு என்றால் இவர்களுக்கு இன்னொரு குருவாக திகழ்ந்தவர் இயக்குனர் இமயம் பாரதிராஜா . மூவரும் இணைந்து உருவாக்கிய ' 16 வயதினிலேயே ' திரைப்படம் தமிழ்த்திரையுலகில் அவர்கல் இருவருக்கும் மிக பெரிய மையில் கல்லாக அமைந்தது . மேலும் பாரதிராஜா , கமல் - ரஜினி இருவரையும் தனித்தனியாகவும் இயக்கி வெற்றி படங்களை கொடுத்துள்ளார் இந்த நிலையில் பாரதிராஜா தற்போது திரைப்பட கல்லூரி ஒன்றை தொடங்கவிருக்கின்றார் . இந்த கல்லூரியின் திறப்பு விழாவில் ரஜினி - கமல் ஆகிய இருவரும் கலந்து கொள்வார்கள் என்று எதிர்பார்க்கப்படுகிறது . பாரதிராஜா இன்டர்நேஷனல் இன்ஸ்டிட்யூட் ஆஃப் சினிமா ' என்ற பெயரில் தொடங்கப்படவுள்ள இந்த திரைப்பட கல்லூரியில் நடிப்பு , இயக்கம் , ஒளிப்பதிவு , எடிட்டிங் , தயாரிப்பு உள்ளிட்ட பயிற்சிகளை அளிக்கப்படவுள்ளது . மேலும் பாரதிராஜாவின் திரைக் கல்லூரியில் , இயக்குநர்கள் மகேந்திரன் , மணிரத்னம் , பிரியதர்ஷன் , ஒளிப்பதிவாளர் ராஜீவ் மேனன் உள்ளிட்டோர் ஆலோசகர்களாக நியமிக்கப்பட்டுள்ளதாகவும் , சுஹாசினி , ராதா , ராதிகா , மனோபாலா உள்ளிட்டோரும் கௌரவ ஆலோசகராக நியமிக்கப்பட்டுள்ளதாகவும் தகவல்கள் வெளிவந்துள்ளன . பாலுமகேந்திராவின் ' சினிமா பட்டறை ' அவர் மறைந்த பின்னர் சரியாக செயல்படாத நிலையில் இந்த கல்லூரி , புதியதாக திரைத்துறையில் நுழைபவர்களுக்கு ஒரு நல்ல வழிகாட்டியாக இருக்கும் என்று எதிர்பார்க்கப்படுகிறது .


இரண்டாவது டெஸ்ட் போட்டியின் முதல் இன்னிங்ஸில் வெஸ்ட் இண்டீஸ் அணி 311 ரன்களுக்கு ஆல் அவுட்டானது . இந்தியா மற்றும் வெஸ்ட் இண்டீஸ் அணிகளுக்கு இடையேயான இரண்டாவது டெஸ்ட் போட்டி ஹைதராபாத்தில் நேற்று தொடங்கியது . டாஸ் வென்று இந்த போட்டியில் முதலில் பேட்டிங் ஆடிய வெஸ்ட் இண்டீஸ் அணி முதல் நாள் ஆட்ட நேர முடிவில் 7 விக்கெட் இழப்பிற்கு 295 ரன்கள் எடுத்திருந்தது . 92 ரன்களுக்கே பிராத்வைட் , பவல் , ஹோப் , ஹெட்மயர் ஆகியோரின் விக்கெட்டுகளை வெஸ்ட் இண்டீஸ் அணி இழந்தது . ஆம்பிரிஷ் 18 ரன்களிலும் டவ்ரிச் 30 ரன்களிலும் ஆட்டமிழக்க 182 ரன்களுக்கு 6 விக்கெட்டுகளை இழந்தது வெஸ்ட் இண்டீஸ் . ஒருமுனையில் விக்கெட்டுகள் விழுந்தாலும் மறுமுனையில் சேஸ் பொறுப்பாக ஆடி அரைசதம் கடந்தார் . 6 விக்கெட்டுக்கு பிறகு சேஸுடன் ஜோடி சேர்ந்த கேப்டன் ஹோல்டர் அணியை சரிவிலிருந்து மீட்டெடுத்தார் . சேஸும் ஹோல்டரும் பொறுப்பாக ஆடி விக்கெட்டை விட்டுக்கொடுக்காமல் ரன்களை சேர்த்தனர் . சிறப்பாக ஆடிய ஹோல்டரும் அரைசதம் கடந்தார் . நேற்றைய ஆட்டம் முடிய 20 நிமிடங்கள் மட்டுமே எஞ்சியிருந்த நிலையில் , கவனமாக ஆடி முதல்நாள் ஆட்டத்தை முடிக்காமல் உமேஷ் யாதவிடம் விக்கெட்டை பறிகொடுத்தார் ஹோல்டர் . சேஸ் - ஹோல்டர் ஜோடி 7வது விக்கெட்டுக்கு 104 ரன்களை சேர்த்தது . இதையடுத்து சேஸுடன் பிஷூ ஜோடி சேர்ந்து முதல் நாள் ஆட்டத்தை முடித்தனர் . சேஸ் 98 ரன்களுடன் களத்தில் இருந்தார் . 7 விக்கெட் இழப்பிற்கு வெஸ்ட் இண்டீஸ் அணி 295 ரன்கள் எடுத்த நிலையில் நேற்றைய முதல் நாள் ஆட்டம் முடிந்தது . இன்று இரண்டாம் நாள் ஆட்டம் தொடங்கியதும் , சேஸும் பிஷூவும் களமிறங்கினார் . இன்றைய ஆட்டம் தொடங்கியதும் முதல் ஓவரிலேயே பிஷூவை போல்டாக்கி அனுப்பினார் உமேஷ் . ரோஸ்டன் சேஸ் சதத்தை பூர்த்தி செய்தார் . சதமடித்த சேஸ் 106 ரன்களில் உமேஷ் யாதவின் பந்தில் கிளீன் போல்டாகி வெளியேறினார் . கடைசி விக்கெட்டான கேப்ரியலையும் உமேஷ் வீழ்த்தினார் . இதையடுத்து 311 ரன்களுக்கு வெஸ்ட் இண்டீஸ் அணி முதல் இன்னிங்ஸில் ஆல் அவுட்டானது .


இது குறித்து நாம் தமிழர் கட்சியின் தலைமை ஒருங்கிணைப்பாளர் சீமான் வெளியிட்டுள்ள அறிக்கையில் , கறுப்புப்பணத்தை ஒழிக்கவேண்டும் என்ற பிரதமர் மோடியின் அவசர முடிவால் நாட்டு மக்கள் அத்திவாசிய தேவைகளுக்குக்கூட பணமில்லாது அல்லாடிக்கொண்டிருக்கிறார்கள் . நாட்டிலுள்ள 130 கோடி மக்களும் இதன்மூலம் நேரடியாகப் பாதிக்கப்பட்டிருக்கிறார்கள் . ஆனால் , இது எதையுமே அறியமுடியா மாய உலகிலிருக்கும் நமது பிரதமர் , ஊழல் செய்தவர்கள் எல்லாம் வங்கி வாசலிலே நிற்பதாகவும் ஏழைகள் நிம்மதியாக உறங்குவதாகப் பிதற்றியிருப்பதாக தெரிவித்துள்ளார் . கடந்த 5 நாட்களில் மட்டும் இதுவரை 16 பேர் பலியாகியிருக்கிறார்கள் . ஆனால் , நமது பிரதமரோ இது எதனையும் சிறிதும் கவனத்திற்கொள்ளாமல் உண்மைக்கு மாறாகப் பேசி கட்டமைக்க முயல்வது மிகுந்த கண்டனத்திற்குரியது . தனது தான்தோன்றித்தனமான முடிவால் நாடு முழுமைக்கும் மக்களிடம் ஏற்பட்டிருக்கும் எதிர்ப்பலையைச் சமாளிக்கவே மேடையில் கண்ணீர் சிந்தி , வீட்டைத் துறந்து தான் வாழ்வதாகக் கூறி நாடகமாடி நடிப்புத் திறமையை வெளிக்காட்டுகிறார் பிரதமர் மோடி . இந்நாடு பல நடிகர்களை அரசியல்வாதிகளாக உருவாக்கியும் பல அரசியல்வாதிகளின் நடிப்பையும் பார்த்து வருகிறது . ஆகவே பிரதமர் மோடி அவர்கள் இதை எல்லாம் கைவிட்டுக் கறுப்புப்பணத்தை மீட்பதற்கான ஆக்கப்பூர்வமான வேலையைத் தொடங்கட்டும் . நாட்டின் பொருளாதாரக்கொள்கையில் எவ்வித மாற்றமும் செய்யாது , ஒட்டுமொத்தமாக அனைத்துத் துறைகளையும் தனியாருக்குத் தாரைவார்க்கும் தனியார் மய , தாராளமய கொள்கையைக் கடைபிடிக்கும் அரசு , தனிப்பட்ட முதலாளிகளிடம் கறுப்புப் பணம் சேர்கிறது என்று பேசுவது வேடிக்கையாக இருக்கிறது . தனியார் முதலாளிகள் லாபத்தேவைக்கு வருவார்களா மக்கள் சேவைக்கு வருவார்களா என்பதை எண்ணிப்பார்க்க வேண்டும் . ஒரு நாட்டின் உயிர்நாடியான கல்வியை மருத்துவத்தைத் தனிப்பெரும் முதலாளிகளில் கையில் கொடுத்துவிட்டு , மனிதன் வாழ உயிர்நாடியான தண்ணீரை விற்பனைக்குக் கொண்டுவந்துவிட்டு வெறும் ரூபாய் தாளை மாற்றுவதன் மூலம் எதனையும் சாதிக்க முடியாது . தனியார்மயத்தைத் தளர்த்தி , தாராளமயத்தைத் தளர்த்தி , தற்சார்பு பொருளாதாரக் கொள்கையைக் கொண்டு வந்து , மண்ணின் வளம் மக்களுக்கானது என்ற நிலை வரும் பொழுது தான் இந்நாட்டில் சமநிலை சமுதாயம் உருவாகி கருப்புப்பணம் ஒழியும் என சீமான் தனது அறிக்கையில் குறிப்பிட்டுள்ளார் .


மும்பை , 1947–ம் ஆண்டு ஹோல்கர் அணிக்கு எதிரான ஆட்டத்தில் பரோடா வீரர்கள் விஜய் ஹசாரே–குல் முகமது எடுத்திருந்த 577 ஓட்டங்களை முறியடித்து , 594 ஓட்டங்கள் குவித்து குகாலே – பாவ்னே இணை சாதனை படைத்துள்ளனர் . ரஞ்சி கிரிக்கெட்டில் மராட்டியம் – டெல்லி அணிகள் ( பி பிரிவு ) இடையிலான ஆட்டம் மும்பை வான்கடே மைதானத்தில் நடந்து வருகிறது . இதில் முதலில் பேட் செய்த மராட்டிய அணி 2–வது நாளான வெள்ளிக்கிழமை முதல் இன்னிங்சில் 2 விக்கெட்டுக்கு 635 ஓட்டங்கள் குவித்து ‘டிக்ளேர்’ செய்தது . கேப்டன் ஸ்வப்னில் குகாலே 351 ஓட்டங்களுடனும் ( 521 பந்து , 37 பவுண்டரி , 5 சிக்சர் ) , அங்கித் பாவ்னே 258 ஓட்டங்களுடனும் ( 500 பந்து , 18 பவுண்டரி , 2 சிக்சர் ) களத்தில் இருந்தனர் . இருவரும் 3–வது விக்கெட்டுக்கு 594 ஓட்டங்கள் குவித்து சாதனை படைத்துள்ளனர் . ரஞ்சி கிரிக்கெட் போட்டியில் , ஒரு ஜோடியின் அதிகபட்ச ரன் இது தான் . இதற்கு முன்பு 1947–ம் ஆண்டு ஹோல்கர் அணிக்கு எதிரான ஆட்டத்தில் பரோடா வீரர்கள் விஜய் ஹசாரே–குல் முகமது 4–வது விக்கெட்டுக்கு 577 ஓட்டங்கள் சேர்த்ததே அதிகபட்சமாக இருந்தது . அந்த 69 ஆண்டு கால சாதனையை குகாலே – பாவ்னே இணை முறியடித்து அசத்தியுள்ளது . அத்துடன் முதல்தர கிரிக்கெட் வரலாற்றில் ( டெஸ்டையும் சேர்த்து ) ஒரு விக்கெட்டுக்கு எடுக்கப்பட்ட 2–வது அதிகபட்சமாகவும் இது பதிவானது . 2006–ம் ஆண்டு கொழும்பில் நடந்த தென்ஆப்பிரிக்காவுக்கு எதிரான டெஸ்டில் இலங்கையின் சங்கக்கரா–மஹேலா ஜெயவர்த்தனே ஜோடி 3–வது விக்கெட்டுக்கு 624 ரன்கள் திரட்டியதே ஒட்டுமொத்த சாதனை பட்டியலில் சிறந்ததாக நீடிக்கிறது . ரஞ்சி கிரிக்கெட்டில் பிலாஸ்புரில் நடந்து வரும் தமிழகத்துக்கு எதிரான ஆட்டத்தில் ரெயில்வே அணி ( ஏ பிரிவு ) முதல் இன்னிங்சில் 173 ரன்களுக்கு ஆல்–அவுட் ஆனது . 52 ரன்கள் பின்தங்கிய நிலையில் 2–வது இன்னிங்சை தொடங்கிய தமிழக அணி 2–வது நாள் முடிவில் ஒரு விக்கெட்டுக்கு 161 ரன்களுடன் நல்ல நிலையை எட்டியுள்ளது . கேப்டன் அபினவ் முகுந்த் 98 ரன்களுடனும் , கவ்ஷிக் காந்தி 41 ரன்களுடனும் களத்தில் நிற்கிறார்கள் . ரோட்டாக்கில் நடந்து வரும் மத்திய பிரதேசத்துக்கு எதிரான ஆட்டத்தில் பஞ்சாப் அணி முதல் இன்னிங்சில் 378 ரன்களுக்கு ஆட்டம் இழந்தது . கேப்டன் யுவராஜ்சிங் 177 ரன்களில் கேட்ச் ஆனார் .


ஷ்ரேயாஸ் ஐயரை திட்டமிட்டு அவுட்டாக்கியதாக கொல்கத்தா கேப்டன் தினேஷ் கார்த்திக் தெரிவித்துள்ளார் . ஐபிஎல் 11வது சீசனின் 13வது போட்டியில் டெல்லி அணியை 71 ரன்கள் வித்தியாசத்தில் வீழ்த்தி கொல்கத்தா அபார வெற்றி பெற்றது . டாஸ் வென்ற டெல்லி கேப்டன் காம்பீர் முதலில் பவுலிங்கை தேர்வு செய்தார் . இதையடுத்து முதலில் பேட்டிங் ஆடிய கொல்கத்தா அணி வீரர் நிதிஷ் ராணாவின் அரைசதம் , ரசலின் அதிரடி ஆட்டத்தால் அந்த அணி 200 ரன்கள் குவித்தது . 201 ரன்கள் என்ற கடின இலக்குடன் களமிறங்கிய டெல்லி அணியில் , மேக்ஸ்வெல் மற்றும் ரிஷப் பண்ட்டைத் தவிர மற்ற வீரர்கள் யாருமே சொல்லும்படி ஆடவில்லை . இதனால் அந்த அணி 15வது ஓவரிலேயே வெறும் 129 ரன்களுக்கு ஆல் அவுட்டானது . இதனால் 71 ரன்கள் வித்தியாசத்தில் கொல்கத்தா அணி வெற்றி பெற்றது . ஆட்டநாயகனாக நிதிஷ் ராணா தேர்வு செய்யப்பட்டார் . போட்டிக்கு பிறகு பேசிய தினேஷ் கார்த்திக் , ஷ்ரேயாஸ் ஐயரை திட்டமிட்டு அவுட்டாக்கினோம் . நிதிஷ் ராணா பிடித்த கேட்ச் அற்புதமானது . அணியின் வியூகங்கள் சிறப்பாக கைகொடுத்தன . ஐபிஎல்லில் ரிஸ்ட் ஸ்பின்னர்களின் பங்களிப்பு அளப்பரியது . எங்கள் அணியின் திறமை வாய்ந்த மூன்று ஸ்பின்னர்கள் உள்ளனர் . கேப்டன்சியையும் பேட்டிங்கையும் பிரித்தறிந்து செயல்படுவதுதான் சிறந்தது என தினேஷ் கார்த்திக் தெரிவித்தார் .


நல்ல பொண்ணு , அமைதியான பொண்ணு , தன்னைப் பத்தி எப்படிப்பட்ட கிசுகிசு வந்தாலும் சிரிச்சுக்கிட்டே கடந்துபோயிடுவாங்க . . . இது நேற்றுவரை நடிகை காஜல் அகர்வால் பற்றிய கருத்து . ஆனால் கிசுகிசு எழுதும் நபர்கள் இனிமேல் கொஞ்சம் ஜாக்கிரதையாக இருக்கவேண்டியிருக்கிறது . மேட்டர் இதுதான் . ஷங்கரின் ‘இந்தியன் 2’ வில் காஜல் அகர்வால் கதைப்படி கமலைவிட நுணுக்கமாக வர்மக்கலை தெரிந்தவராக வருகிறார் . இதற்காக அவர் கேரளாவில் முகாமிட்டு முறைப்படி வர்மக்கலை கற்றுவருகிறார் . இதனை தனது ட்விட்டர் பக்கத்தில் உறுதிப்படுத்தியுள்ளார் . ஷங்கர் இயக்கத்தில் கமல் நடிக்கவுள்ள ' இந்தியன் 2 ' படத்தின் முதற்கட்டப் பணிகள் தீவிரமாக நடைபெற்று வருகின்றன . தற்போது அரங்குகள் அமைக்கும் பணிகள் மும்முரமாக சென்னையில் நடைபெற்று வருகின்றன . இதில் , காஜல் அகர்வால் மிக முக்கியமான கதாபாத்திரத்தில் நடிக்கவுள்ளதாகத் தகவல்கள் வெளியாகின . அவரும் ஹைதராபாத்தில் நடைபெற்ற பத்திரிகையாளர் சந்திப்பில் , இத்தகவலை உறுதிப்படுத்தினார் . ' இந்தியன் ' படத்தில் வர்மக்கலை தெரிந்தவராக கமல் நடித்திருந்தார் . அப்படம் வெளியானபோது பலரும் ஸ்டைலாக அதனைப் பின்பற்றி வந்தார்கள் . தற்போது ' இந்தியன் 2 ' படத்தில் காஜல் அகர்வால் கதாபாத்திரத்துக்கு வர்மக்கலைகள் தெரிந்திருக்க வேண்டும் என்று இயக்குநர் ஷங்கர் தெரிவித்துள்ளார் .


தமிழக அரசுக்கு எதிராக திமுக செயல் தலைவர் ஸ்டாலின் நம்பிக்கை இல்லா தீர்மானம் கொண்டு வந்தால் அது நிச்சயம் ஜெயிக்கும் என்று டி . டிவி . தினகரன் ஆதரவாளர் புகழேந்தி தெரிவித்துள்ளார் . மத்தியில் ஆளும் பாஜகவின் தீவிர முயற்சியால் இன்று அதிமுகவின் ஓபிஎஸ் , இபிஎஸ் அணிகள் இணைந்தன . மேலும் அதிமுக பொதுச் செயலாளரான சசிகலாவை அந்தப் பதவியில் இருந்து நீக்குவது குறித்து பொதுக்குழு கூடி முடிவெடுக்கும் என வைத்திலிங்கம் எம் . பி . தெரிவித்தார் . ஓபிஎஸ் மற்றும் இபிஎஸ்ன் இந்த நடவடிக்கைகளால் அதிர்ச்சி அடைந்த டி . டி . வி . தினகரன் ஆதரவாளர்கள் , கடுமையாக பேசி வருகின்றனர் . கட்சியை உடைத்து ஆட்சியை கவிழ்க்கும் வேலையில் இறங்கிவிட்டதாகவும் தெரிகிறது . இந்நிலையில் செய்தியாளர்களிடம் பேசிய கர்நாடக மாநில அதிமுக செயலாளர் புகழேந்தி , ஓபிஎஸ் , இபிஎஸ் இருவரும் ஜெயலலிதாவுக்கும் , கட்சிக்கும் துரோகம் செய்துவிட்டதாக குமுறினார் . தொடர்ந்து பேசிய அவர் , தமிழக அரசு மீது திமுக செயல் தலைவர் ஸ்டாலின் நம்பிக்கை இல்லாத் தீர்மானம் கொண்டுவரப் போவதாக கூறியிருந்தார் . அப்படி அவர் நம்பிக்கை இல்லா தீர்மானம் கொண்டு வந்தால் நிச்சயம் அது ஜெயிக்கும் என்றும் புகழேந்தி தெரிவித்தார் .